Cantik baju Ismail Sabri, warganet sindir Perdana Menteri

Baju yang dipakai Perdana Menteri Datuk Seri Dr Ismail Sabri Yaakob semasa pertemuan dengan rakan sejawatannya dari Singapura di Tokyo pada hari Rabu menjadi buah mulut pengguna media sosial.

Portal MalaysiaKini melaporkan Netizen mendakwa bahawa baju bercorak hitam, biru dan putih itu adalah daripada jenama mewah British Burberry, dan berharga empat digit.

Menurut laman web Burberry Malaysia, baju itu berharga RM5,500.

Penerangan baju itu menyatakan bahawa ia diperbuat daripada kapas tenunan Itali, dan mempunyai butang ibu-mutiara, dan dibuat di Itali.

Tidak dapat dipastikan sama ada baju yang dipakai Ismail asli atau tidak.

Bagaimanapun, ramai netizen menyatakan rasa terkejut dengan kos baju itu, dan ahli politik pembangkang turut serta menyindir perdana menteri.

Ahli Parlimen Taiping Nga Kor Ming berkata Ismail kelihatan berpakaian untuk pertunjukan fesyen dan bukannya pertemuan dengan Perdana Menteri Singapura Lee Hsien Loong.

Secara kebetulan, ciapan promosi Netflix Malaysia untuk musim terbaru siri Stranger Things, memaparkan pelakon Caleb McLaughlin memakai baju corak yang sama seperti Ismail.

Ini bukan kali pertama pilihan fesyen Ismail mendapat perhatian.

Semasa sekatan pergerakan pada 2020, netizen rajin menjejaki koleksi baju batik Ismail yang akan dipakainya semasa sidang akhbar hariannya. – Kredit artikel SatuBerita


37,259 kes baharu di Indonesia

Indonesia semalam (3 Mac 2022) merekodkan 37,259 jangkitan baharu Covid-19, turun, berbanding 40,920 kes yang dicatat dalam tempoh 24 jam pada Rabu.

Data Kementerian Kesihatan Republik Indonesia (Kemkes) menunjukkan negara itu kini merekodkan kumulatif positif sebanyak 5,667,355 kes, tertinggi dalam kalangan 10 negara ASEAN.

Dalam tempoh 24 jam semalam juga seramai 232 pesakit meninggal dunia akibat komplikasi Covid-19 menjadikan kumulatif sejak awal 2020 berjumlah 149,268 kes.

Pasukan Petugas Khas Covid-19 Indonesia turut memaklumkan semalam sebanyak 387,296 ujian spesimen dilakukan dengan 23,198 individu disyaki dijangkiti Covid-19.

Berdasarkan data yang dikeluarkan seramai 42,154 pesakit telah sembuh semalam, menjadikan kumulatif kes pulih sebanyak 4,986,391, dengan 531,696 kes masih aktif.

Jawa Barat merekodkan jumlah jangkitan baharu tertinggi sebanyak 7,645 kes, diikuti Jakarta (4,669 kes) dan Jawa Timur (4,135 kes).

Pemerintah Indonesia juga sedang mempergiatkan program dan kempen vaksinasi Covid-19, sama ada untuk dua dos utama atau suntikan penggalak.

Secara keseluruhan, 191,110,409 individu menerima dos pertama, dan 146,204,141 orang menerima dos lengkap. Sementara itu, 11,324,273 orang, secara keseluruhan, mendapat suntikan ketiga atau vaksin penggalak. – Agensi


Hans Issac yakin menang ketua PKR Ampang, Altimet tak buat andaian

Dua selebriti, Datuk Hans Isaac dan Altimet, masing-masing mempunyai pandangan berbeza berhubung kedudukan mereka dalam perebutan jawatan ketua PKR cabang Ampang bersama lima pencabar lain.

Ketika pelakon dan penerbit Hans Isaac atau nama sebenarnya Gerald Hans Isaac, 51, yakin beliau adalah calon yang sepatutnya menang bagi pemilihan PKR 2022, penyanyi rap, Syed Ahmad Syed Abdul Rahman Alhadad (Altimet) tidak meletakkan sebarang jangkaan.

“Saya rasa, saya patut menang. Saya dan pasukan berkhidmat di Ampang dua tahun lebih. Saya tahu sebanyak mana jumlah sokongan akar umbi terhadap saya.

“Kempen yang kami gerakkan juga tidak menghampakan. Malah kami yakin telah menang hati akar umbi kerana setia bersama mereka, bantu mereka ketika waktu-waktu sukar.

“Ya, saya rasa saya miliki sokongan yang mencukupi untuk menang. Namun, apa-apa pun kita serahkan kepada pengumuman rasmi nanti. Kita tunggu dan lihat,” kata Hans Isaac seperti dilapor Utusan.

Menurutnya beliau dan pasukannya menjangkakan kemenangan berpihak kepadanya berdasarkan jumlah undi yang diperolehnya.

“Saya tahu berapa ramai yang undi saya secara dalam talian. Kami juga tahu berapa ramai yang hadir ke dewan untuk undi saya.

“Kami ada datanya dan kami bersedia. Tinggal lagi hanya berharap agar semua berjalan dengan lancar,” katanya.

Sementara Altimet pula tidak meletakkan apa-apa jangkaan, sebaliknya menunggu keputusan rasmi diumumkan.

Beliau yakin semua calon bertanding menerima sokongan yang padu daripada penyokong mereka, setelah masing-masing berkempen secara sihat.

“Pada pandangan saya, semua calon berkempen dengan baik,” katanya.

“Apa-apa pun kita tunggu keputusan undian diumumkan nanti,” ujarnya.

PKR kini mengadakan pemilihan 2022 untuk memilih barisan kepimpinan baharu sebagai persediaan parti komponen Pakatan Harapan itu menghadapi Pilihan Raya Umum Ke-15 (PRU-15).

Pemilihan PKR membuka tirainya pada 13 Mei lalu dan berakhir pada 23 Mei menyaksikan persaingan sengit 11,282 calon bagi merebut pelbagai jawatan termasuk jawatan tertinggi parti.

Keputusan pemilihan diketahui pada 29 Mei melalui aplikasi ADIL dan laman web ADIL.

Pemilihan PKR terbahagi kepada dua peringkat iaitu peringkat Cabang dan Kongres Nasional.

Pada peringkat Cabang, jawatan yang perlu dipilih ialah Jawatan Utama Pusat, Jawatankuasa Cabang, Jawatankuasa AMK Cabang, Jawatankuasa Wanita Cabang (62 jawatan).

Bagi peringkat kedua atau Peringkat Kongres Nasional, jawatan yang perlu dipilih adalah Ahli Majlis Pimpinan Pusat, Majlis Pimpinan AMK dan Majlis Pimpinan Wanita membabitkan 60 jawatan dan pengundian akan dibuat oleh Perwakilan di Kongres Nasional Keadilan, Kongres Nasional AMK dan Kongres Nasional Wanita.


Permit tepung gandum dibatal, pastikan bekalan cukup

Perdana Menteri Datuk Seri Ismail Sabri Yaakob hari ini mengumumkan permit import (AP) gandum dibatalkan.

Beliau berkata perkara berkenaan dipersetujui Ahli Jemaah Menteri pada Mesyuarat Kabinet hari ini yang diawalkan sehari bagi membincangkan isu peningkatan kos sara hidup dan penawaran bahan makanan, lapor Bernama.

“Semua kementerian juga diminta menyenaraikan AP bagi barangan lain yang boleh dimansuhkan untuk menjaga kepentingan pengguna Keluarga Malaysia,” katanya dalam kenyataan hari ini selepas selesai mempengerusi mesyuarat Kabinet.

Sebelum ini, Ismail Sabri turut mengumumkan pemansuhan AP bahan makanan dalam langkah memastikan bekalan makanan negara mencukupi.

Isu jaminan bekalan makanan menjadi perhatian serius bermula selepas Indonesia dilapor melarang eksport kelapa sawit, kemudian diikuti langkah India yang melaksana larangan eksport gandum.

Terbaharu, ayam menjadi isu negara selepas dilaporkan bekalannya berkurangan dalam negara.

Perdana Menteri hari ini turut mengumumkan AP ayam dimansuhkan termasuk ayam bulat dan keratan ayam bertujuan meningkatkan peluang penglibatan pengimport menyediakan lebih banyak sumber bekalan sebagai antara langkah jangka pendek mengatasi isu bekalan ayam buat masa ini.


Jangkitan harian turun tiga hari berturut-turut, 283,275 kes aktif

Jangkitan harian Covid-19 di seluruh negara dalam tempoh 24 jam semalam (Sabtu, 19 Mac 2022) turut lagi buat hari ketiga berturut-turut, dengan hanya dua sahaja negeri merekodkan peningkatan kes berbanding Jumaat.

Dalam tempoh itu sebanyak 22,341 jangkitan baharu dilaporkan, turun 1,900 kes berbanding 24,241 pada Jumaat, lapor Kementerian Kesihatan (KKM), hari ini.

Statistik laman sesawang CovidNOW yang dikemas kini tengah malam tadi menunjukkan sejak awal 2020 hingga semalam negara mencatat kumulatif positif sebanyak 3,974,019 kes, dengan 3,656,415 pesakit telah sembuh, 34,329 kematian, dan 283,275 kes aktif.

Daripada jumlah kes aktif itu, seramai 273,974 pesakit menjalani kuarantin di rumah; 1,737 ditempatkan di PKRC; 7,164 dimasukkan ke hospital; dan 391 dirawat di unit rawatan rapi (ICU), dengan 219 daripadanya memerlukan alat bantuan pernafasan.

Berikut adalah jumlah kes mengikut kumpulan umur pada minggu ini bagi seluruh negara:

46,247 kes (18 – 29 tahun);
42,181 kes (30 – 39 tahun);
24,594 kes (40 – 49 tahun);
16,644 kes (50 – 59 tahun);
11,159 kes (60 – 69 tahun);
10,697 kes (0 – 4 tahun);
10,612 kes (5 – 11 tahun);
6,499 kes (12 – 17 tahun);
5,215 kes (70 – 79 tahun); dan
2,182 kes (80 tahun dan ke atas).

Data menunjukkan dalam tempoh 24 jam semalam Kuala Lumpur merekodkan peningkatan jangkitan harian daripada 2,757 kes pada Jumaat kepada 3,078 kes pada Sabtu.

Jumlah itu menjadikan kumulatif positif sejak awal 2020 di Kuala Lumpur mencecah 306,575 kes dengan 272,682 pesakit telah sembuh, 2,762 kes kematian dan 31,131 kes aktif.

Daripada jumlah kes aktif itu, 30,419 pesakit menjalani kuarantin di rumah; 120 ditempatkan PKRC; 572 dimasukan ke hospital; dan 20 dirawat di ICU dengan 13 daripadanya memerlukan alat bantuan pernafasan.

Sehingga 18 Mac, seramai 3,037,615 atau 94.9 peratus daripada populasi di Kuala Lumpur telah lengkap divaksinasi, 3,211,782 atau 100.7 peratus menerima sekurang-kurangnya satu dos, dan 1,690,373 atau 91.6 peratus individu dewasa menerima dos penggalak.

Sementara itu, Pahang mencatat 1,009 jangkitan baharu semalam berbanding 1,000 pada Jumaat, menjadikan kumulatif positif di negeri itu meningkat kepada 157,886, dengan 143,016 pesakit telah pulih, 915 kematian dan 13,955 kes aktif.


KDN belum terima senarai nama kartel dalam PDRM : Ismail

Kementerian Dalam Negeri (KDN) masih belum menerima senarai nama individu yang didakwa terlibat dalam kartel Polis Diraja Malaysia (PDRM), dedah Timbalan Menteri Dalam Negeri I Datuk Seri Ismail Mohamed Said.

Ismail berkata keadaan masih terkawal dan memantau dengan dekat perkembangan pendedahan yang dibuat, bagaimanapun gesaan penubuhan sebuah Suruhanjaya Siasatan Diraja (RCI) disifatkannya masih terlalu awal.

“Angka (individu terlibat) pun kita tidak tahu lagi… masih terlalu awal untuk RCI. Jika ada dakwaan itu dan ada asasnya boleh dibawa ke Suruhanjaya Pasukan Polis (SPP) dahulu, dan sekiranya melibatkan pegawai rendah polis boleh dibawa dalam Jabatan Integriti dan Pematuhan Standard (JIPS),” katanya dipetik Bernama hari ini.

Sebelum ini, Ketua Polis Negara Tan Sri Abdul Hamid Bador mendakwa wujud kartel dalam PDRM yang dikatakan memiliki cita-cita tinggi mahu menjatuhkannya.

Abdul Hamid dilaporkan berkata pihaknya telah mengenal pasti individu yang terlibat dalam kartel yang cuba menjatuhkannya.

Tanpa mendedahkan nama mereka yang terlibat, Abdul Hamid berkata isu berkenaan masih terkawal dan berada dalam pengawasannya dan yakin mereka yang terbabit tidak dapat ‘bergerak’ ketika ini.

Susulan pendedahan tersebut, beberapa pihak termasuk pertubuhan bukan kerajaan mendesak supaya RCI ditubuhkan bagi menyiasat dakwaan tersebut.


174,548 pesakit Covid-19 jalani kuarantin di rumah

Selangor kembali merekodkan jumlah peningkatan kes kematian apabila seramai 148 pesakit Covid-19 meninggal dunia dalam tempoh 24 jam semalam, berbanding 146 kes yang dilaporkan pada Sabtu, menurut data Kementerian Kesihatan Malaysia (KKM).

Menerusi laman web COVIDNOW yang dikemas kini hari ini, dalam tempoh itu 376 pesakit meninggal dunia di seluruh negara menjadikan kumulatif 23,443 kematian sejak awal tahun lalu.

Angka kematian semalam meningkat 52 kes berbanding 324 pesakit yang dilaporkan meninggal dunia pada Sabtu lalu.

Menurut KKM, daripada jumlah pesakit yang meninggal dunia semalam 75 membabitkan kes brought in death (BID) atau meninggal di luar hospital, menjadikan keseluruhan kes BID setakat ini ialah 4,472 kes.

Selain Selangor, lapan negeri lagi merekodkan peningkatan kes kematian semalam.

Sabah mencatatkan 35 kematian semalam berbanding 13 pada Sabtu; Kelantan (32 Ahad, 12 Sabtu); Pulau Pinang (29 Ahad, 0 Sabtu); Kedah (25 Ahad, 24 Sabtu); Sarawak (23 Ahad, 11 Sabtu); Kuala Lumpur (14 Ahad, 7 Sabtu); Terengganu (7 Ahad, 0 Sabtu); dan Pahang (6 Ahad, 5 Sabtu).

Kes aktif

Sementara itu, KKM memaklumkan kes aktif juga semakin turun apabila sehingga semalam 210,468 kes dilaporkan, berbanding 219,359 kes yang dicatatkan kelmarin.

Daripada jumlah kes aktif itu, 174,548 pesakit menjalani kuarantin di rumah berbanding 182,857 pada Sabtu, 23,452 dirawat di Pusat Kuarantin dan Rawatan Covid-19 (23,998 pada Sabtu), hospital (11,277 Ahad, 11,339 Sabtu), dan 1,191 pesakit dirawat di unit rawatan rapi (ICU), termasuk 662 yang memerlukan alat bantuan pernafasan.

Daripada jumlah pesakit aktif yang dirawat di hospital, 2,091 kes dilaporkan di Johor; Kedah (745); Kelantan (925); Melaka (354); Negeri Sembilan (281); Pahang (511); Pulau Pinang (750); Perak (858); Perlis (167); Sabah (1,235); Sarawak (1,005); Selangor (1,553); Terengganu (350); Kuala Lumpur (472); Labuan (lapan); dan Putrajaya (72).

Dalam tempoh 24 jam semalam, KKM melaporkan 14,943 jangkitan baharu Covid-19 di seluruh negara menjadikan kumulatif sejak awal tahun lalu kepada 2,093,131 kes.

Program Imunisasi Covid-19 Kebangsaan (PICK)

Menurut data KKM sehingga semalam lebih 40.37 juta dos vaksin Covid-19 telah diberikan di seluruh negara membabitkan 67.4 peratus atau 22,001,266 individu yang menerima sekurang-kurangnya satu dos, manakala 56.5 peratus atau 18,453,322 individu dewasa lagi melengkapkan suntikan masing-masing, termasuk vaksin dos tunggal.

Semalam sahaja, sebanyak 219,081 dos vaksin diberikan membabitkan 60,773 penerima dos pertama dan 158,308 lagi penerima melengkapkan suntikan masing-masing


Selepas beberapa hari mengalami kejatuhan, ringgit dibuka tinggi sedikit

Walaupun berdepan tren kejatuhan yang teruk sejak 24 tahun sejarah negara, nilai ringgit dibuka tinggi sedikit berbanding dolar pada pagi ini.

Semalam ringgit ditutup rendah 4.6420/6450 berbanding dolar dan semasa sesi dagangan awal hari ini dibuka 4.6355/6400, masih berada pada paras RM4.60 dan semakin menghampiri RM4.70.

Dalam pada itu, ringgit didagangkan lebih rendah berbanding sekumpulan mata wang utama.

Mata wang tempatan menyusut nilai berbanding pound Britain 5.3039/3091 daripada 5.2752/2786 pada penutup Selasa dan turun sedikit berbanding dolar Singapura kepada 3.2555/2591 daripada 3.2462/2487 semalam.

Ringgit turut lemah berbanding yen Jepun pada 3.2222/2256 daripada penutupan semalam pada 3.2067/2090 dan rendah berbanding euro kepada 4.6248/6293 daripada 4.5863/5893 sebelumnya.

Dalam pada itu, spekulasi juga kuat mengatakan Parlimen bakal dibubarkan pada Jumaat ini selepas UMNO meminta Perdana Menteri, Datuk Seri Ismail Sabri Yaakob mempersembahkan cadangan pembubaran Dewan Rakyat dengan kadar segera bagi mengadakan pilihan raya umum ke-15 (PRU-15).


Bekas exco jaguh tembak babi janji pulangkan kereta rasmi Camry

Bekas exco kerajaan Melaka, Datuk Norhizam Hassan Baktee yang terkenal dengan kehebatannya menembak babi berjanji memulangkan kenderaan rasmi kepada Pejabat Setiausaha Kerajaan Negeri (SUK) selepas tidak lagi memegang jawatan tersebut.

Bekas Exco Pertanian, Penternakan, Pembangunan Usahawan dan Koperasi Melaka itu yang tidak lagi memegang jawatan selepas menarik sokongan terhadap Ketua Menteri Datuk Seri Sulaiman Md Ali sehingga tumbang kerajaan negeri berkata akan memulangkan kenderaan tersebut dengan segera, namun mempertikaikan beberapa exco lain yang tidak mengambil tindakan sama.

“Saya tidak mahu kereta itu kerana saya pun ada kereta, tetapi saya tidak puas hati kenapa Exco lain masih dibenarkan menggunakan kenderaan rasmi sedangkan kerajaan negeri sudah tiada?

“Selama ini, saya simpan kereta itu kerana saya marah hanya saya dan Datuk Seri Idris Haron serta Datuk Noor Effandi Ahmad yang diarah memulangkan kereta sedangkan Exco lain bebas ke hulu ke hilir dengan kereta rasmi,” katanya lapor sebuah portal.

Pada 4 Oktober lalu, bekas Ahli Dewan Undangan Negeri (ADUN) Bebas Pengkalan Batu itu antara empat ADUN yang menarik sokongan terhadap kerajaan negeri pimpinan Sulaiman.

Tiga yang lain adalah bekas ADUN Sungai Udang, Idris dan bekas ADUN Pantai Kundor, Datuk Noor Azman Hassan, kedua-duanya sudah digugurkan keahlian dalam UMNO serta bekas ADUN Teluk Mas, Noor Effandi yang juga digugurkan keahlian dalam Bersatu.

Semua Exco Melaka menggunakan kenderaan rasmi Toyota Camry.

Norhizam juga berkata, Setiausaha Kerajaan Negeri, Datuk Kamel Mohamad tidak perlu cuba ‘menakut-nakutkan’ beliau dan dua bekas EXCO lain dengan tindakan undang-undang terhadap sesiapa yang mendedahkan rahsia Majlis Mesyuarat Kerajaan Negeri (MMKN).

Katanya, beliau, Idris dan Noor Effandi tidak mendedahkan rahsia itu, sebaliknya mempersoalkan pembentukan kerajaan sementara Barisan Nasional (BN) yang didakwanya tidak sah.

“Jangan cubalah untuk menakut-nakutkan kami, jangan fikir kami tidak tahu membezakan antara rahsia MMKN dengan soal dasar. Kami tidak pernah mendedahkan rahsia MMKN kerana tahu kami sudah mengangkat sumpah menyimpan rahsia MMKN,” katanya.


Tiada keperluan undi percaya terhadap PM, kata Naib Presiden PAS

Tiada keperluan untuk mengadakan undi percaya terhadap Perdana Menteri (PM) Datuk Seri Ismail Sabri Yaakob di Dewan Rakyat, kata Naib Presiden PAS, Idris Ahmad.

Idris berkata, keabsahan pelantikan Ismail Sabri tidak perlu dipertikaikan memandangkan peruntukan Perlembagaan Persekutuan menetapkan kuasa melantik PM di bawah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Sepatutnya tidak perlu ada usul undi percaya, itu pendirian saya,” katanya lapor Bernama yang juga Menteri di Jabatan Perdana Menteri (Hal Ehwal Agama).

Semalam, Peguam Negara, Tan Sri Idrus Harun memaklumkan tiada keperluan untuk mengabsahkan pelantikan Perdana Menteri dan kerajaan yang sudah dibentuk mengikut lunas undang-undang.

Idrus berkata, langkah mengabsahkan pelantikan perdana menteri adalah tidak selaras dengan peruntukan Perlembagaan Persekutuan dan menidakkan kuasa Seri Paduka Baginda sepertimana yang termaktub dalam Perlembagaan Persekutuan.

Beliau berkata, nama bakal Perdana Menteri daripada kesemua 220 Ahli Dewan Rakyat telah dikemukakan kepada pihak Istana Negara menerusi surat akuan pada 18 Ogos lalu.

Susulan itu, Seri Paduka sudah berkenan menerima menghadap seramai 114 Ahli Dewan Rakyat pada 19 Ogos lalu, untuk mengesahkan kepercayaan mereka kepada Ahli Dewan Rakyat yang dicalonkan untuk dilantik sebagai Perdana Menteri kesembilan iaitu Ismail Sabri, Ahli Parlimen Bera.

Pada 21 Ogos lalu, PM yang baharu mengangkat dan menandatangani sumpah jawatan serta sumpah taat setia dan juga sumpah simpan rahsia di hadapan Seri Paduka menurut kehendak Perkara 43(6) Perlembagaan Persekutuan.


Loji Semenyih beroperasi semula, LUAS lapor polis bau diesel

Loji Rawatan Air (LRA) Semenyih yang dihenti tugas akibat pencemaran bau diesel di Sungai Semenyih sebelum ini kembali beroperasi selepas mencatat bacaan 0 ton.

Menteri Besar Selangor Datuk Seri Amirudin Shari berkata LRA itu kembali beroperasi pada jam 12.30 tengah hari tadi setelah dihenti tugas kira-kira empat jam.

“Gangguan minimum segera pulih secara berperingkat. Terima kasih (Pengurusan) Air Selangor (Sdn Bhd) tangani hal ini secara pantas (hanya) ambil masa kurang empat jam untuk selesai,” katanya dalam kenyataan hari ini.

Air Selangor sebelum ini memaklumkan LRA Sungai Semenyih dihenti tugas susulan pencemaran bau diesel yang dikesan di Sungai Semenyih. Berita berkaitan

Lembaga Urus Air Selangor (LUAS) sedang bekerjasama dengan Air Selangor bagi mengenal pasti punca pencemaran air mentah di sepanjang Sungai Semenyih dan anak-anak sungai sekitar.

Berikutan henti tugas LRA Sungai Semenyih itu, sebanyak 463 kawasan di lima wilayah Air Selangor iaitu Petaling (172 kawasan), Hulu Langat (54 kawasan), Sepang (194 kawasan), Putrajaya (23 kawasan) dan Kuala Langat (20 kawasan) dijangka mengalami gangguan air.

Sementara itu, LUAS membuat laporan polis di Balai Polis Seksyen 15 Shah Alam berhubung pencemaran bau di loji itu.

Exco Pelancongan, Alam Sekitar dan Teknologi Hijau, Hal Ehwal Orang Asli dan Hal Ehwal Selain Islam negeri, Hee Loy Sian berkata, Surat Arahan di bawah Seksyen 121(1) Enakmen LUAS 1999 juga telah dikeluarkan kepada premis berkaitan bagi pembersihan lokasi pencemaran serta-merta.

“Insiden ini adalah insiden yang berlainan daripada yang berlaku pada Rabu melibatkan pencemaran air berbuih di Kampung Rinching Tengah, Semenyih yang berjaya ditangani oleh LUAS sebelum ia menjejaskan operasi LRA,” katanya.


1,591 kes semalam, lima kematian

Sebanyak 1,591 kes baharu Covid-19 dilaporkan di seluruh negara dalam tempoh 24 jam semalam (Sabtu, 4 Jun 2022), menurut laporan Kementerian Kesihatan (KKM), hari ini.

Daripada jumlah itu, 1,176 kes melibatkan individu yang telah menerima dos penggalak vaksin Covid-19, penerima dua dos (291 kes); individu tidak divaksinasi (100 kes); dan 24 kes penerima belum lengkap vaksinasi.

Jumlah terbaharu itu menjadikan kumulatif positif sejak Januari 2020 hingga semalam meningkat kepada 4,513,631 kes, dengan 4,455,498 pesakit telah pulih, termasuk 2,185 yang sembuh semalam.

Sehingga kini, 22,447 kes Covid-19 masih aktif, dengan 21,480 pesakit masih menjalani kuarantin di rumah; 18 ditempatkan di PKRC; 922 dirawat di hospital; dan 27 pesakit dimasukkan ke unit rawatan rapi, termasuk 17 daripadanya memerlukan alat bantuan pernafasan.

Berikut adalah pecahan kes baharu bagi setiap negeri dan kumulatif positif sejak 2020 lalu”

Sementara itu, KKM juga memaklumkan lima pesakit meninggal dunia akibat komplikasi Covid-19 semalam, termasuk dua kes kematian di luar fasiliti kesihatan atau ‘brought in death’ (BID).

Kes itu menjadikan kumulatif kematian sejak Mac 2020 hingga semalam meningkat kepada 35,686 kes, termasuk 7,561 kes BID.

Lima kematian yang dilaporkan itu membabitkan empat di Selangor, termasuk dua kes BID, dan satu di Johor.


PAS tak boleh diperbodohkan politik sempit UMNO: Hadi Awang

UMNO masih lagi membawa pendekatan ‘asabiyyah Melayu yang hanya melibatkan UMNO dan PAS sahaja serta meminggirkan sahabatnya sendiri daripada kalangan Bersatu, kata Presiden PAS, Tan Sri Abdul Hadi Awang.

Beliau juga berkata UMNO turut meminggirkan masyarakat majmuk yang telah gagal melalui pendekatan Barisan Nasional (BN) yang sudah tidak relevan lagi hari ini.

“Semua mengetahui mengapa UMNO mahukan PAS sahaja dan PAS sekali-kali tidak boleh diperbodohkan dalam politik yang sempit.

“Adapun UMNO yang tersungkur di Singapura pula terus berkubur di sana, dan tersingkirnya Singapura daripada bersama Malaysia merupakan dosa UMNO.

“Namun, PAS tidak pernah sekali-kali berputus asa untuk menyelamatkan keadaan, walaupun beberapa kali bersama UMNO yang masih lagi tidak insaf terhadap kesilapannya, tetapi masih mahu memaksa PAS dengan pendekatannya yang salah,” katanya hari ini.

Ahli Parlimen Marang itu berkata sudah terang lagi bersuluh hari ini bahawa PAS mahu mengembalikan UMNO ke pangkal jalan perpaduan umat Melayu dan Islam mengikut acuan Islam.

Pada masa yang sama, tidak meninggalkan mana-mana golongan yang tercicir dan bersama masyarakat majmuk dalam gagasan Perikatan Nasional (PN) dan Muafakat Nasional (MN) bersama Bersatu, katanya.

Abdul Hadi mengingatkan bahawa dalam pendekatan yang berjaya menjatuhkan Pakatan Harapan (PH) sebelum ini, PAS terlebih dahulu mengadakan hubungan dengan Bersatu yang ketika itu masih berada dalam kerajaan, sebelum UMNO turut bersama selepas Pilihan Raya Umum ke-14 baru sahaja berlangsung.

“Demikian itu disebabkan oleh kedudukan sebahagian pemimpin Bersatu sebelumnya bersama UMNO yang bertindak keluar daripada parti itu, ketika UMNO sedang bermasalah dalam pentadbiran kerajaannya sehingga jatuh kerajaan itu.

“PAS menolak tawaran untuk bersama PH yang salah hala tujunya. Malah, tidak bersama UMNO melalui pendekatan BN yang telah bocor bahteranya kerana PAS tidak mahu tenggelam bersama mereka.

“Walaupun terdapat segelintir ahli PAS yang digoda supaya mengubah ‘road map’ dan hala tuju PAS, namun yang tergoda itu akan kembali ke pangkal jalannya, atau terpelanting jatuh disambar jerung, atau tenggelam dalam gelombangnya sepertimana mereka yang pernah melakukannya dahulu,” katanya.

Kenyataan lengkap di ruang Rencana


MOF yakin KWAP mampu kembang saiz dana sehingga RM200 bilion

Kementerian Kewangan yakin Kumpulan Wang Persaraan (Diperbadankan) (KWAP) yang melancarkan inisiatif TERAS 5 hari ini (3 Ogos) dapat mengembangkan saiz dana secara mampan dengan jumlah dana kasar sebanyak RM200 bilion menjelang 2025.

Menteri Kewangan Tengku Datuk Seri Zafrul Abdul Aziz berkata KWAP turut menyasarkan peningkatan jumlah aset harta kepada lebih 30 daripada 17 serta mempunyai lebih 35 subsidiari dalam tempoh yang sama.

“KWAP telah berkembang maju sebagai sekumpulan syarikat yang telah meluaskan portfolio pelaburannya sebanyak tiga kali ganda dari dana bernilai RM41.9 bilion pada 2007 kepada sekitar RM159 bilion pada hari ini,” katanya ketika berucap pada majlis pelancaran Pelan Transformasi KWAP di Kuala Lumpur, hari ini.

Tengku Zafrul berkata sebagai pemain dan pelabur utama, syarikat berkaitan kerajaan (GLC) dan syarikat pelaburan berkaitan kerajaan (GLIC) merupakan tunjang penting kepada asas ekonomi Malaysia dan menyumbang kira-kira RM445 bilion atau 25 peratus pasaran Bursa Malaysia serta memberi peluang pekerjaan kepada lebih 500,000 Keluarga Malaysia.

Sementara itu Ketua Pegawai Eksekutif KWAP Nik Amlizan Mohamed berkata pelancaran TERAS 5 membuktikan komitmen KWAP sebagai pemacu hala tuju pertumbuhan yang mampan bagi organisasi ini dan juga ekosistem pencen di Malaysia.

“Pada ketika ini, terdapat 17 syarikat yang bernaung di bawah KWAP termasuk 14 syarikat khas dan dua anak syarikat,” katanya pada majlis berkenaan.

Nik Amlizan turut menjelaskan KWAP telah merekodkan pendapatan bersih tertinggi yang berjumlah RM10 bilion.

TERAS 5 merupakan sebahagian daripada pelan dasar jangka panjang bagi menambah saiz dana dengan lebih berkesan dan kekal mampan yang melibatkan pemerkasaan lima pemboleh utama iaitu struktur, tadbir urus, modal insan, proses dan digital.


Gunung berapi Filipina meletus lagi

Gunung berapi yang terletak kira-kira 600 kilometer (km) ke tenggara ibu negara Filipina memuntahkan debu pada Ahad pagi, seminggu selepas kejadian sama berlaku yang memaksa pihak berkuasa meningkatkan paras amaran kepada tahap satu dan memindahkan penduduk.

Institut Gunung Berapi dan Seismologi Filipina memaklumkan pihaknya mengesan satu lagi letusan melibatkan gunung berapi Bulusan di wilayah Sorsogon pada 3.37 pagi Ahad, lapor Xinhua, menurut Bernama.

“Letusan itu berlaku selama 18 minit berdasarkan rekod seismik, tetapi tidak kelihatan dalam monitor kamera,” menurut institut itu.

Pada 5 Jun, pihak berkuasa telah memindahkan lebih 200 penduduk yang tinggal berhampiran selepas ia mengeluarkan kepulan asap setinggi satu km.

Tahap amaran gunung berapi itu kekal satu pada skala lima, bermakna gunung berapi itu masih “berbahaya.”

Institut itu menggesa orang ramai supaya menjauhi “zon bahaya” sepanjang empat km dan menasihatkan juruterbang supaya tidak melakukan penerbangan dekat dengan puncak gunung berapi.

Gunung berapi Bulusan merupakan satu daripada gunung berapi paling aktif di Filipina.

Pada Januari 2018, gunung berapi itu memuntahkan abu setinggi kira-kira 2.5 km.


Suhu global bakal meningkat 2.7 Celsius

Pertubuhan Bangsa-Bangsa Bersatu (PBB) sudah mengeluarkan amaran tegas berkenaan keadaan bumi yang bakal mengalami kenaikan suhu purata sebanyak 2.7 darjah Celsius berdasarkan komitmen semasa proses mengurangkan perlepasan gas di rumah hijau.

Amaran itu dikeluarkan oleh pihak United Nation Enviroment Programme (UNEP) beberapa hari sebelum majlis Persidangan Perubahan Iklim COP26 di Glasgow, Scotland.

Langkah untuk mengurangkan pencemaran karbon dilihat masih lemah dan ‘janji sebelum ini masih belum ditunaikan’.

Pengarah Eksekutif UNEP, Inger Anderson memaklumkan, negara G20 akan dipertanggungjawabkan terhadap perlepasan lebih 78 peratus dari gas itu.

“Negara-negara maju perlu bertanggungjawab keatas peningkatan gas itu dan lebih dari 193 negara anggota sudah melakukannya,” jelasnya.

Menurut Anderson, langkah segera perlu diambil sekarang kerana kebanyakan negara sudah berikrar untuk menangguhkan isu tersebut sehingga tahun 2030.

Katanya, keadaan itu sudah terlalu lewat dan lebih banyak kerosakan terburuk dijangka akan berlaku akibat perubahan iklim global tersebut.

Persidangan COP26 adalah peluang terakhir untuk meletakkan dunia berada di landasan yang betul bagi mengurangkan tahap pemanasan global kepada 1.5 Celsius kepada sektor pra-industri.

Dengan itu, para saintis memaklumkan langkah itu sedikit sebanyak dapat membantu bagi mengelakkan perubahan bencana yang paling teruk seperti ribut, kebakaran hutan dan banjir di seluruh dunia.


SPR mengadakan mesyuarat khas PRN Melaka pada Isnin depan

Mesyuarat khas berkaitan urusan Pilihan Raya Negeri (PRN) Melaka ke-15 akan diadakan pada 10 pagi, Isnin depan (18 Okt) di Melaka.

Menurut laporan Bernama, Setiausaha Suruhanjaya Pilihan Raya (SPR) Datuk Ikmalrudin Ishak dalam kenyataan hari ini memaklumkan mesyuarat khas tersebut akan dipengerusikan oleh Pengerusi SPR Datuk Abdul Ghani Salleh bagi membincangkan beberapa tarikh penting PRN itu.

“…ia termasuk tarikh Writ Pilihan Raya, Hari Penamaan Calon, Hari Pengundian, Daftar Pemilih yang akan digunakan dan lain-lain persiapan bagi melaksanakan pilihan raya tersebut.

“Satu sidang media akan diadakan sejurus selepas mesyuarat tersebut,” katanya.

Pada 4 Okt lepas, empat Ahli Dewan Undangan Negeri (ADUN) Melaka mengumumkan hilang kepercayaan dan menarik sokongan terhadap kepimpinan Ketua Menteri Datuk Seri Sulaiman Md Ali.

Langkah tersebut sekali gus membawa kepada pembubaran Dewan Undangan Negeri (DUN) dan memberi laluan kepada PRN untuk diadakan.


Ketua, AJK Warisan bahagian Tawau pula keluar parti

Selepas Ahli Dewan Undangan Negeri (ADUN) Sindumin Datuk Dr Yusof Yacob mengumumkan keluar Parti Warisan Sabah (Warisan) dan menyokong Gabungan Rakyat Sabah (GRS), kini giliran Ketua Bahagian Warisan Tawau pula berbuat demikian.

Abdul Salip Ejal bersama sembilan Ahli Jawatankuasa (AJK) Warisan Bahagian Tawau mengumumkan meninggalkan parti itu dan menyertai blok Bebas bersama Dr Yusof.

Katanya keputusan meninggalkan Warisan itu dibuat atas kerelaan mereka dalam menyahut seruan membantu menyokong kerajaan membendung Covid-19, memulihkan ekonomi rakyat dan negara.

“Adalah dengan ini mengambil ketetapan untuk keluar daripada Parti Warisan Sabah. Sekaligus melepaskan tanggungjawab saya selaku Ketua Bahagian Tawau serta tugas-tugas yang telah diamanahkan oleh parti dan pucuk pimpinan Warisan,” katanya dalam kenyataan hari ini.

Terdahulu Dr Yusof mengumumkan keluar Warisan untuk menjadi ADUN bebas yang menyokong kerajaan negeri ditadbir GRS.

Bekas Ketua Penerangan Warisan itu berkata tindakan tersebut diambil kerana mahu membantu rakyat di kawasan Dewan Undangan Negeri (DUN) Sindumin dan daerah Sipitang dalam menyelesaikan pelbagai masalah, selain berusaha membawa pembangunan ke kawasan itu.

“Tindakan saya adalah keputusan peribadi tanpa tekanan atau pengaruh sesiapa. Saya mahu fokus bekerja untuk rakyat yang saya wakili, bukan teriak-teriak di kedai kopi tetapi tiada apa-apa dilakukan untuk rakyat,” katanya.

Pada Pilihan Raya Umum ke-14 (PRU14) 2018, Yusof, 66, menang kerusi DUN Sindumin dengan majoriti 760 undi dalam saingan tiga penjuru, sebelum mempertahankan kerusi berkenaan pada Pilihan Raya Negeri Sabah ke-16, tahun lepas dengan majoriti 424 undi dalam saingan enam penjuru.

Mereka yang mengumumkan keluar Warisan bersama Abdul Salip hari ini ialah Setiausaha Bahagian, Bendahari, Ketua Penerangan, dan 6 orang AJK Bahagian Tawau.


Gerakan setia bersama PN

Parti Gerakan Rakyat Malaysia (Gerakan) menafikan spekulasi parti itu akan keluar daripada Perikatan Nasional (PN) kerana bimbang akan hilang peluang untuk memenangi semula kerusi pada Pilihan Raya Negeri (PRN) Pulau Pinang.

Setiausaha Agung Gerakan, Mak Kah Keong berkata, perkara itu tidak pernah dibangkitkan dalam mana-mana perbincangan dalam Gerakan kerana parti berkenaan tetap setia bersama PN.

“Kita juga menafikan kenyataan pemimpin Gerakan Kelantan, Ong Khang Woon bahawa terdapat pihak tertentu dalam parti itu mahu mereka keluar daripada PN kerana terdapat pergolakan.

“Itu hanya spekulasi dibuat-buat dan Gerakan tidak pernah menyatakan hasrat seperti itu malah isu (keluar dari PN) ini tidak pernah bangkit dalam mana-mana perbincangan dalam Gerakan kerana kami tetap setia bersama PN.

“Ini semua fitnah yang dibuat oleh pihak yang tidak bertanggungjawab dan saya tidak tahu apa motif sebenar mereka,” katanya dalam satu kenyataan menurut Sinar.

Sementara itu, Kah Keong menegaskan tiada sebarang pihak atau pemimpin Gerakan yang tidak berpuas hati terhadap pimpinan di bawah Pengerusi PN, Tan Sri Muhyiddin Yassin.

“Sekarang Gerakan hanya fokus kepada persediaan dalam Pilihan Raya Negeri yang akan datang bukannya isu bangsa dalam PN.

“Gerakan berharap agar pemimpin-pemimpin PN iaitu rakan seperjuangan dalam Pas dan Bersatu (Parti Pribumi Bersatu Malaysia) tidak mudah percaya dengan hasutan murahan ini,” katanya.


Arab Saudi buka umrah mulai 10 Ogos

Kerajaan Arab Saudi mengumumkan membuka semula ibadah umrah kepada seluruh dunia mulai 10 Ogos ini susulan kejayaan mengendalikan urusan ibadah Haji musim lalu.

Presiden Ketua Umum Hal Ehwal Dua Masjid Suci – Masjidil Haram di Makkah dan Masjid Nabawi di Madinah – Sheikh Abdul Rahman As-Sudais sudah mengarahkan semua anggota pentadbiran dan agensi lain untuk menyelesaikan persiapan menyambut jemaah umrah negara lain Ogos ini.

Ibadah umrah bagi rakyat Arab Saudi dan warga asing yang tinggal di negara itu mula dibuka semalam, dengan mematuhi prosedur operasi standard (SOP) bagi membendung penularan Covid-19, termasuk penjarakan fizikal.

Agensi berita Arab Saudi, SPA, melaporkan pihak berkuasa berkaitan mengatur kemasukan jemaah ke Masjidil Haram melalui pintu khas untuk memudahkan pemantauan dan mengekang penularan wabak itu.

Usaha penjagaan sepenuhnya itu dilaksanakan supaya jemaah dapat melaksanakan ibadah dengan mudah dan dalam suasana penuh ketenangan serta kerohanian.

Musim haji tahun ini selesai dengan jayanya membabitkan hanya 60,000 jemaah dibenar menunaikan ibadah itu susulan pandemik Covid-19.

Sheikh Abdul Rahman turut mengarahkan kakitangan dua masjid suci itu mengambil semua langkah untuk menyerap peraturan kawalan dan melaksanakan tugas sebagaimana pada musim haji lalu.

Pada akhir Februari lalu, Arab Saudi menangguhkan kemasukan individu ke negara itu bagi tujuan umrah di Makkah dan ziarah di Madinah bagi mengekang penularan wabak Covid-19.

Setakat ini, Arab Saudi merekodkan lebih 278,000 kes Covid-19 dengan lebih 2,900 kematian.


Kes di Singapura terus melonjak, sistem kesihatan hadapi tekanan

Jangkitan Covid-19 di Singapura melonjak lagi apabila dalam tempoh 24 jam semalam, 3,277 kes baharu direkodkan, berbanding 3,174 kes pada Isnin, lapor Kementerian Kesihatan(MOH), hari ini.

Bagaimanapun, dalam tempoh itu angka kematian turun kepada 10 pesakit meninggal dunia berbanding 14 kes kematian pada Isnin, menjadikan keseluruhannya 339 kes. Pesakit yang meninggal berusia antara 66 dan 98 tahun.

Semalam adalah hari ke 37 berturut-turut Singapura merekodkan kes kematian akibat kompilasi Covid-19.

Daripada jumlah kes baharu itu, 2,984 kes melibatkan jangkitan di dalam komuniti, 288 pekerja asing dan lima kes import, kata MOH sambil menjelaskan keseluruhan jangkitan positif meningkat kepada 179,095 kes.

Jangkitan dalam komuniti melibatkan 506 pesakit berusia 60 tahun ke atas, kata MOH.

Kementerian itu juga berkata mereka sedang berurusan dengan hospital bagi menyediakan lebih banyak katil di wad unit rawatan rapi (ICU) bagi pesakit Covid-19.

“Memandangkan kadar penggunaan ICU semasa, kami telah menambah 100 katil ICU baharu yang akan siap minggu depan.

“Walaupun kami dapat menyediakan katil ICU dalam masa yang singkat, peningkatan jumlah pesakit menambah beban dan tekanan ke atas sistem penjagaan kesihatan dan kakitangan perubatan kami,” kata MOH.

MOH juga menggesa orang ramai yang belum mengambil suntikan vaksin Covid-19 supaya berbuat demikian bagi melindungi mereka daripada jangkitan virus, sekali gus mengurangkan beban dan tekanan terhadap sistem kesihatan negara itu.

“Individu yang tidak divaksin sepatutnya meminimumkan aktiviti dan pergerakan masing-masing,” kata MOH.

Kadar penggunaan semasa katil ICU ialah 79.2 peratus, turun daripada 83.6 peratus sehari sebelumnya.

Terdapat 360 katil ICU dengan 139 sedang digunakan oleh pesakit bukan Covid-19, 146 pesakit Covid dan 75 masih kosong.

MOH berkata kluster di Institut Kesihatan Mental (IMH) kini mempunyai 138 kes dengan 10 adalah kakitangan manakala 128 adalah pesakit.

Kluster itu mula dikesan pada Isnin lalu, setelah beberapa pesakit di dalam wad didapati dijangkiti Covid-19 pada pertengahan bulan ini.

Menurut MOH sehingga kini 19,013 pesakit menjalani kuarantin di rumah, 4,570 di pusat komuniti, 878 di pusat rawatan Covid-19, serta 1,787 pesakit di hospital. – ST


Sembilan anggota polis ditahan peras ugut ahli perniagaan

Sembilan anggota polis ditahan kelmarin (29 Julai) bagi membantu siasatan kes pemerasan seorang ahli perniagaan, dipercayai berkaitan dadah di Gombak baru-baru ini.

Timbalan Ketua Polis Selangor Datuk S Sasikala Devi berkata semua anggota yang berpangkat konstabel hingga sub inspektor tersebut, ditahan kira-kira jam 11 pagi di Ibu Pejabat Polis Daerah Gombak.

Beliau berkata penahanan itu susulan laporan yang diterima daripada ahli perniagaan berusia 32 tahun itu pada 26 Julai lepas.

“Siasatan dijalankan di bawah Seksyen 384 Kanun Keseksaan (kesalahan peras ugut) selain siasatan tatatertib yang akan dilakukan,” katanya ketika dihubungi malam tadi.

Beliau berkata tindakan susulan terhadap kesemua anggota berkenaan juga akan dilakukan pihak Bukit Aman.

Katanya semakan awal juga mendapati pengadu memiliki rekod lampau berhubung kes dadah. – Bernama


Rayuan saman cukai Najib dan anak didengar pada 21 Okt

Mahkamah Rayuan menetapkan 21 Oktober untuk mendengar permohonan rayuan Datuk Seri Najib Razak dan anaknya, Datuk Mohd Nazifuddin berhubung penghakiman ringkasan tuntutan saman cukai yang diperoleh Lembaga Hasil Dalam Negeri (LHDN) terhadap kedua-dua mereka.

Najib dan anak sedang memohon untuk menangguhkan keputusan Mahkamah Tinggi sebelum ini sementara menunggu keputusan rayuan mereka di Mahkamah Persekutuan.

“Kami memohon penangguhan perintah penghakiman ringkasan Mahkamah Tinggi Kuala Lumpur sementara menunggu rayuan ke Mahkamah Persekutuan,” kata peguam Wee Yeong Kang yang mewakili kedua-dua mereka menurut laporan Bernama.

Permohonan tersebut dikemukakan untuk pengurusan kes hari ini di hadapan Timbalan Pendaftar Mahkamah Rayuan Mariam Hasanah Othman.

Wee menghadiri prosiding pengurusan kes sementara peguam kanan hasil, Muhammad Nabil Abdul Halim dan Siti Aisyah Yusoff @ Md Nasir mewakili LHDN.

Pada 9 September baru-baru ini, Mahkamah Rayuan mengekalkan keputusan Mahkamah Tinggi yang membenarkan permohonan LHDN untuk membuat penghakiman ringkas terhadap Najib dan Nazifuddin yang masing-masing berdepan tuntutan tunggakan cukai berjumlah RM1.69 bilion dan RM37.6 juta.

Ia sekali gus membolehkan mahkamah memilih untuk memutuskan keputusan kes tanpa mendengar keterangan saksi.

Pada hari yang sama, panel tiga anggota Mahkamah Rayuan diketuai oleh Hakim Datuk Abdul Karim Abdul Jalil juga membenarkan permohonan penangguhan sementara yang dibawa oleh Najib dan Nazifuddin dengan syarat mereka berdua perlu mengemukakan permohonan notis penangguhan pada minggu ini.

Pada 6 Julai tahun lalu, Mahkamah Tinggi memutuskan Nazifuddin perlu membayar tunggakan cukai tambahan LHDN bagi tempoh 2011 sehingga 2017 berjumlah RM37.6 juta, selepas membenarkan permohonan LHDN untuk memasukkan penghakiman ringkas terhadapnya.

Najib pula perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) sehingga 4 Februari lalu iaitu RM45.9 juta serta kos RM15,000 dan setakat tarikh itu, jumlahnya menjadi RM1,738,804,204.16.

LHDN kini sedang menunggu proses kemuflisan ke atas Ahli Parlimen Pekan itu dan anaknya dalam permohonan mereka di Mahkamah Tinggi Kuala Lumpur.


Kes aktif naik kepada 35,198

Jumlah jangkitan Covid-19 dalam tempoh 24 jam semalam (Jumaat, 8 Julai 2022), turun semula kepada 3,589 kes berbanding 4,020 kes yang dilaporkan pada Khamis.

Semalam, Kementerian Kesihatan (KKM) memberi amaran bahawa kes Covid-19 dijangka kembali meningkat susulan sub-varian Omicron BA.5 yang dikesan telah memasuki Malaysia.

KKM memaklumkan jangkitan baharu itu menjadikan kumulatif positif sejak Januari 2020 hingga semalam meningkat kepada 4,589,911 kes, dengan 4,518,912 pesakit telah sembuh, termasuk 2,224 yang pulih semalam.

Data laman sesawang Github KKM juga menunjukkan, daripada jumlah jangkitan baharu itu, 2,642 kes melibatkan individu yang telah menerima suntikan dos penggalak vaksin Covid-19.

Ia diikuti dengan 633 kes melibatkan penerima dua dos; 294 kes (individu yang tidak divaksinasi); dan 20 kes (individu belum lengkap divaksinasi).

Sehingga semalam juga, kes aktif terus meningkat kepada 35,198 berbanding 33,839 pada Khamis, dengan 33,888 pesakit masih menjalani kuarantin di rumah (32,617 pada Khamis), dan 27 pesakit ditempatkan di PKRC (21 pada Khamis).

Jumlah pesakit yang dirawat di hospital bagaimanapun meningkat kepada 1,241 berbanding 1,156 pada Khamis, sementara 42 pesakit dimasukkan ke unit rawatan rapi (45 pada Khamis), dengan 25 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, KKM juga memaklumkan enam pesakit meninggal dunia akibat komplikasi Covid-19 semalam, termasuk dua kes kematian di luar fasiliti kesihatan atau ‘brought in death’ (BID).

Enam kes kematian itu masing-masing dilaporkan di Melaka, Negeri Sembilan, Perak, Pulau Pinang, Sarawak dan Selangor.

Sejak kes kematian pertama akibat Covid-19 dilaporkan di negara ini pada Mac 2020 hingga semalam, sebanyak 35,801 pesakit telah meninggal dunia, termasuk 7,593 kes BID.


Bantuan awal persekolahan bakal dikredit terus ke akaun pelajar

Bantuan Awal Persekolahan (BAP) yang dinaikkan kepada RM150 oleh kerajaan Perikatan Nasional (PN) mungkin dikreditkan terus ke dalam akaun pelajar, bagi mengelak ketirisan seperti berlaku pada Januari lalu.

Timbalan Menteri Pendidikan kerajaan Pakatan Harapan-Barisan Nasional (PH-BN), Lim Hui Ying berkata ini bagi mengelak kejadian berulang pada Januari yang menyaksikan lebih RM100,000 bantuan dicuri.

“Namun, cadangan tersebut perlu mengambil kira kesanggupan bank dan kesukaran mereka di pedalaman yang menanggung kos (perjalanan) tinggi untuk ke bank,” kata Setiausaha DAP Pulau Pinang itu yang juga anak kepada veteran DAP, Lim Kit Siang.

Saudara kepada Ahli Parlimen Bagan, Lim Guan Eng itu berkata demikian ketika menjawab soalan di Dewan Rakyat hari ini, (Rabu, 15 Mac 2023).

Bekas Menteri Kanan Pendidikan, Datuk Dr Radzi Jidin (PN-Putrajaya) kemudian mencelah dan berkata bantuan itu pada mulanya dimasukkan ke dalam akaun pelajar ketika kemuncak pandemik Covid-19 ketika pemerintahan PN.

“Adakah garis masa (untuk cadangan ini dilaksanakan)?” soal Radzi.

Lim menjawab bahawa bantuan itu kini dikreditkan ke dalam akaun bank milik bersama ibu bapa dan murid di bawah umur 12 tahun, tetapi tidak dapat memberikan garis masa yang ditanya.

“Saya tidak boleh memberikan garis masa tertentu. Tetapi ia dalam proses. Kita tidak boleh memaksa mereka (pemegang akaun), tetapi hanya menggalakkan mereka.

“Kami juga menerima maklum balas daripada ibu bapa mengenai penambahbaikan proses pengagihan bantuan,” Hui Ying lagi.

Pada Januari lalu, lebih RM100,000 bantuan yang dikeluarkan seorang pengetua sekolah di Semenyih dilaporkan dilarikan dari keretanya.

Pengetua sekolah telah meninggalkan wang itu di dalam beg di tempat duduk penumpang hadapan keretanya semasa dia pergi ke kedai berhampiran untuk membeli minuman.


Jho Low beritahu RM5j dari akaun Najib pindah kepada UMNO: Saksi

Peguam Datuk Seri Najib Razak hari ini melemparkan tuduhan peribadi di mahkamah terhadap bekas Pengurus Perhubungan AmBank Joanna Yu, dengan mencadangkan bahawa dia mempunyai hubungan rapat yang tidak wajar dengan Low Taek Jho – individu yang kerap memastikan wang dimasukkan ke dalam akaun Najib untuk mengelakkan ceknya daripada ‘ditendang’.

Tetapi Yu tidak bersetuju dengan tuduhan Tan Sri Muhammad Shafee Abdullah, sambil menegaskan bahawa pertemuannya di pangsapuri Jho Low pada masa lalu adalah semata-mata atas sebab kerja dan sentiasa ada individu lain yang hadir.

Yu ialah saksi pendakwaan ke-41 yang memberi keterangan terhadap Najib dalam perbicaraan kes lebih RM2.28 bilion yang diselewengkan daripada 1Malaysia Development Berhad (1MDB), dengan dana tersebut didakwa telah memasuki akaun peribadi Najib di AmBank.

Muhammad Shafee memetik mesej teks BlackBerry Messenger (BBM) antara Low dan Yu pada 21 Ogos 2014, mendakwa bahawa perbualan mereka adalah sekitar jam 1 pagi dan didakwa disambung semula pada 5.32 pagi keesokan harinya, dan dengan mesej lanjut bertukar kira-kira jam 7 pagi, 9 pagi dan 11 pagi.

Shafee menyifatkan perbualan BBM itu berlaku “hampir sepanjang hari – dari perbualan lewat tengah malam yang anda lakukan pada jam 1 pagi”, dan mengatakan ianya tidak sesuai.

“Kamu sanggup buat macam ni, kamu kata kamu tidak dibayar oleh Jho, kamu bukan seorang yang rasuah. Saya harap saya mempunyai seorang jurubank yang akan berjaga sepanjang malam untuk mengambil arahan saya. Anda berada di sana pada jam 1 pagi, tidak tidur, awal pagi, 5 pagi masih bersama Jho Low,” kata Shafee.

Tetapi Yu menegaskan bahawa mesej teks BBM yang masuk pada jam 5 pagi semuanya adalah daripada Low dan jawapannya hanya selepas jam 7 pagi, sambil beliau menolak cadangan Shafee bahawa adalah “ganjil” baginya untuk membalas sekitar jam 1 pagi dengan menyatakan bahawa dia telah balasnya sebelum dia tidur.

Shafee berkata: “Saya memberitahu anda, hubungan anda sangat rapat sehingga dia boleh mengambil kebebasan anda. Saya tidak akan berani menghubungi jurubank saya, tidak kira betapa mudanya dia, pada jam itu.”

Yu menjelaskan bahawa Jho Low telah menghantar pesanan ringkas untuk menyatakan cek sebanyak RM5 juta kepada UMNO telah dikeluarkan daripada akaun Najib dan untuk memastikan terdapat dana yang mencukupi untuk memastikan cek itu boleh digunakan, sambil menyatakan bahawa beliau telah menjawab ketika itu kerana ia melibatkan akaun perdana menteri.

Shafee kemudian berkata: “Saya menyatakan kepada anda semua ini menunjukkan bukti hubungan rapat anda yang tidak sesuai dengan Jho Low. Saya menggunakan perkataan ‘tidak sesuai’ dengan cara yang dikira. Saya serahkan kepada awak.”

Yu bagaimanapun tidak bersetuju.

Perbualan BBM pada 21 Ogos 2014 bermula pada jam 12.41 pagi dengan mesej Jho Low memberitahu mengenai jangkaan cek RM5 juta kepada UMNO daripada akaun Najib dan dengan Yu membalas kira-kira jam 1.06 pagi, dengan balasan seterusnya Low masuk pada jam 5.32 pagi dan ditutup hingga 7.30 pagi, sebelum Yu membalas kemudiannya.

Keseluruhan perbualan pada hari tersebut tamat sekitar jam 11.30 pagi hari yang sama.

Kemudian apabila diminta oleh Timbalan Pendakwa Raya Ahmad Akram Gharib untuk menjelaskan perbualan BBM, Yu memberitahu bahawa Jho Low telah memaklumkan kepadanya kira-kira jam 12 tengah malam bahawa terdapat cek RM5 juta kepada UMNO dan untuk mengatur dana yang mencukupi.

Yu juga menyatakan bahawa dia mungkin membaca mesej itu pada 1 pagi, sambil menjawab bahawa dia akan memastikan dana mencukupi bagi cek RM5 juta itu dan bertanya dari akaun mana itu disebabkan terdapat dua akaun.

Akram: Perbualan adalah mengenai wang yang akan dibayar kepada UMNO. Untuk kepentingan siapa, adakah ini untuk kepentingan Jho Low atau siapa?

Yu: UMNO.

Akram: Anda boleh mengesahkan perbualan anda lewat malam itu bukan untuk kepentingan Jho Low dan anda, tetapi untuk UMNO?

Yu: Ya, untuk memastikan cek tidak melantun.

Perbicaraan bersambung petang ini.


PRU-15 : PN Perak fokus isu perumahan, bantu 50,000 keluarga miliki rumah

Perikatan Nasional (PN) Negeri Perak menjadikan inisiatif perumahan untuk lebih 50,000 keluarga di negeri itu sebagai salah satu teras utama dalam manifesto pada Pilihan Raya Umum ke-15 (PRU-15).

Pengerusinya, Datuk Seri Ahmad Faizal Azumu berkata setiap keluarga yang belum memiliki rumah perlu diberi peluang memohon tapak bagi membolehkan mereka membina rumah mengikut kapasiti keluarga.

“Tidak dinafikan masih terdapat ramai penduduk tidak memiliki kediaman sendiri malah ada juga yang menetap di kawasan setinggan.

“Maka dalam hal ini Perikatan Nasional berpandangan nasib golongan ini perlu mendapat pembelaan sewajarnya. Insya-ALLAH sebanyak 50,000 keluarga dijangka menerima faedah daripada inisiatif ini,” katanya dalam ucapan Pelancaran Manifesto PN Negeri Perak di Ipoh hari ini, lapor Bernama.

Beliau yang juga penyandang Parlimen Tambun berkata manifesto bertemakan ‘PN Baik Perbaiki Negeri Bersama Agenda Inisiatif Kemakmuran’ itu bersandarkan kepada lima teras utama dengan fokus kepada pendidikan, sosial, wanita, infrastruktur dan kelestarian alam sekitar.

Menteri Belia dan Sukan sementara itu berkata PN turut bersedia menawarkan baucar pembelian peralatan termasuk komputer riba dan tablet sehingga RM1,000 dan baucar pembelian buku untuk pelajar bagi menggalakkan budaya membaca.

Beliau berkata sekiranya PN diberi mandat memegang tampuk pemerintahan kerajaan negeri, mereka akan memastikan penganjuran kelas al-Quran dan sivik percuma bagisetiap Dewan Undangan Negeri (DUN) dan bercadang membuka kelas Al-Quran dan Fardu Ain (Kafa) bermula tahun 1 hingga tahun 6 selain bantuan yuran buku percuma untuk meringankan beban ibu bapa.

Selain itu, PN Perak juga komited untuk memastikan kaum wanita berdaya saing dan maju dalam bidang ekonomi serta melahirkan ramai usahawan wanita menerusi Pelan Pembangunan Peluang Pekerjaan Ekonomi Wanita Baru (EWB), katanya.

“PN juga bertekad untuk menaikkan nilai kad Kasih Ibu Darul Ridzuan daripada RM290 kepada RM400 sebulan. Ia sejajar dengan kenaikan kadar pembelian barangan asas keperluan serta perbelanjaan kesihatan,” katanya.


Asyraf akan lawan Zahid jika bekerjasama dengan Anwar? Berani ke?

Ketua Pemuda Datuk Asyraf Wajdi Dusuki sekali lagi dilihat senada dengan beberapa pemimpin veteran parti itu dalam memberi amaran kepada Presiden UMNO Datuk Seri Ahmad Zahid Hamidi, berhubung kerjasama dengan pembangkang.

Dalam kenyataan di Facebook (FB) hari ini, Asyraf berkata Zahid sendiri tidak boleh mengubah keputusan Majlis Tertinggi (MT) dan Perhimpunan Agung UMNO (PAU) yang telah membuat keputusan menolak kerjasama dengan Ketua Pembangkang, Datuk Seri Anwar Ibrahim.

“Tiada siapa boleh ubah pendirian PAU dan MKT yang sudah memutuskan tidak akan bersetuju untuk menyokong Anwar sebagai Perdana Menteri, hatta presiden parti,” tulisnya.

Asraf kini dicabar untuk menyatakan pendirian susulan pendedahan beberapa media berhubung pengakuan Zahid terhadap ketulenan klip audio tular dan surat sokongan kepada Anwar yang dihantar ke Istana Negara semasa pertemuan dengan pemimpin UMNO dan Barisan Nasional (BN) baru-baru ini.

Bekas Timbalan Ketua UMNO Bahagian Putrajaya, Datuk Tun Faisal Ismail Aziz juga menegur Asraf supaya bersubahat dengan penipuan yang sedang dilakukan Zahid.

Semalam, Asyraf berjanji akan melawan sebarang usaha pembentukan jajaran baharu bersama presiden PKR dan DAP.

“Saya orang pertama akan menentang kalau parti nak menyokong Anwar sebagai Perdana Menteri (PM) ataupun mewujudkan Kerajaan DAP-PH Lead Government.

“Ini bertentangan dengan pendirian keseluruhan Pemuda 191 Bahagian dan keputusan PAU (Perhimpunan Agung UMNO) dan MKT (Majlis Kerja Tertinggi). So jangan cipta persepsi bukan-bukan!,” katanya membalas kenyataan Tun Faisal.

Namun, Asraf berkata walaupun klip audio dan surat sokongan tersebut sudah disahkan ketulenannya, Zahid tidak mungkin akan dapat mengubah keputusan yang ditetapkan dalam PAU pada Mac lalu.

“Malah jika benarpun surat yang ditular atau audio perbualan dengan Anwar, apakah ia telah merubah pendirian UMNO yang hanya boleh diputuskan oleh Perwakilan di PAU atau MKT?” katanya lagi.

Terdahulu, pemimpin senior parti, Datuk Seri Nazri Aziz memberi amaran kepada Zahid supaya berhenti melaga-lagakan ahli MT dengan Ahli-Ahli Parlimen (MP) parti itu.

Nazri yang juga Ahli Parlimen Padang Rengas memberi amaran demikian kerana ia akan memecahbelahkan UMNO dan merugikan rakyat.

“Saya tidak bersetuju dengan tindakan untuk mendesak MP UMNO dan BN keluar daripada kerajaan PN, ini sangat tidak wajar… negara sedang berdepan krisis Covid-19, kenapa sekarang nak ambil tindakan seperti ini?

“Jika Zahid masih berterusan macam ini, saya akan lawan dia… saya akan lawan dalam Parlimen nanti,” kata Nazri lagi.

UMNO dijadualkan mengadakan mesyuarat MT hari ini dan bakal memuktamadkan keputusan sama ada MP UMNO akan kekal dalam kerajaan PN atau sebaliknya.

Bagaimanapun sumber parti memberitahu kemungkinan besar Zahid akan cuba mendesak MT membuat ketetapan supaya MP UMNO yang berjawatan perlu meninggalkan kerajaan PN.


Ahli UMNO Pasir Salak seratus peratus sokong saya kekal calon: Tajuddin

Datuk Seri Tajuddin Abdul Rahman mendakwa ahli-ahli UMNO diperingkat akar umbi menyokongnya seratus peratus untuk kekal dicalonkan bertanding di kerusi Parlimen, Pasir Salak.

Tajuddin yang juga penyandang kerusi Parlimen Pasir Salak berkata tidak mahu mengangkat bakul diri sendiri tetapi sokongan seratus peratus ahli UMNO terhadapnya adalah fakta kerana akar umbi masih menyokongnya untuk bertanding pada pilihan raya umum ke-15 (PRU-15) nanti.

“Pasir salak seratus peratus sokong saya sebagai ahli parlimen dan jawatankuasa bahagian mencalonkan nama saya di mana cawangan-cawangan juga menyokong dengan majoriti besar masih sokong saya menjadi ahli parlimen.

“Saya tidak mahu dikatakan masuk bakul angkat sendiri tetapi anda boleh menilai dengan fakta di mana kelemahan saya sebagai ketua bahagian selama ini,” katanya dipetik laporan Utusan Malaysia.

Menurut Tajuddin, beliau sentiasa bekerja keras dalam membantu UMNO mengukuhkan penguasaan di Pasir Salak walaupun digugurkan daripada Majlis Tertinggi (MT) dan juga Pengarah Pilihan Raya kerana kelantangannya mengkritik pemimpin atasan parti.

“Gugur tidak ada masalah, saya vokal sangat dan tidak disenangi dan digugurkan tetapi tiada masalah saya tidak kecewa dan saya masih dengan UMNO kerja keras jaga bahagian saya.

“Jangan lupa semak rekod saya 50 tahun dalam UMNO kerana tidak ramai tahu rekod karier politik saya dan kalau tahu anda akan punya persepsi berbeza.

“Pimpinan saya sebagai ketua bahagian solid tidak berpecah dan ada anda dengar kami berpecah? Tiada sebab, kami bersatu dan untuk pengetahuan semua pencalonan kerusi Dewan Undangan Negeri (DUN) Kampung Gajah dan Sungai Manik 100 peratus tiada pertikaian,” katanya lagi.

Tajuddin turut mengesahkan Ketua Wanita UMNO Negeri Perak, Datuk Dr. Wan Noorashikin Wan Nordin dicalonkan UMNO bahagian untuk kekal bertanding di kerusi Dewan Undangan Negeri (DUN) Kampung Gajah pada PRU -15.

Katanya, Timbalan Ketua UMNO bahagian, Khairul Azwan Harun juga turut dicalonkan oleh UMNO bahagian untuk bertanding di kerusi DUN Sungai Manik.

“Bahagian mahu Dr. Wan sebagai calon Kampung Gajah kerana dia menjalankan kerja yang bagus, rakyat terima dia kenapa nak ganti dia sebab kita bertanding nak menang.

“Timbalan saya Azwan Bro (Khairul Azwan) juga dicalonkan di Sungai Manik dan tidak ada pertikaian saya sudah tanya semua cawangan dalam perjumpaan dan mereka semua setuju,” katanya. –


UMNO punca perpecahan ummah, kata Ibrahim Ali

Presiden Parti Bumiputera Perkasa Malaysia (Putra), Datuk Ibrahim Ali menyifatkan parti lama beliau – UMNO – menjadi punca kepada perpecahan ummah.

Ketika mengulas mengenai perpaduan ummah dengan UMNO, beliau mengakui apa yang diperkatakan oleh Timbalan Presiden UMNO, Datuk Seri Mohamad Hasan ada kebenarannya.

“Betul apa yang Tok Mat (Timbalan Presiden UMNO, Datuk Seri Mohamad Hasan) katakan tetapi dia kena fikir UMNO itu sendiri yang perlu dibetulkan dahulu sebelum mahu memperbetulkan orang kerana kerosakan yang berlaku adalah kerana UMNO.

“The ultimate kepada semua masalah ini bukan disebabkan parti tetapi masalah pemimpin Melayu dalam mana-mana parti,” katanya.

Pada Perhimpunan Agung UMNO (PAU) 2020 minggu lalu, Mohamad mengingatkan Bersatu agar tidak berbicara mengenai perpaduan ummah dengan parti itu, sedangkan UMNO sudah lama mendukung perpaduan bangsa Melayu.

Bagaimanapun, pada PAU itu UMNO sebulat suara menyokong usul memutuskan hubungan dengan Bersatu, dan akan bersendirian dalam menghadapi Pilihan Raya Umum Ke-15 (PRU15) nanti.

Bercakap pada wawancara khas dengan Utusan Malaysia, Ibrahim berkata, isu perpecahan Melayu adalah persepsi yang dicipta.

“Contohnya, UMNO. Apabila Putra ditubuhkan dan mereka mendakwa kita memecah-belahkan Melayu, sebenarnya mereka cakap begitu sebab takutkan kekalahan dan untuk kepentingan mereka,” katanya.

Mengulas kelebihan yang bakal diperoleh Pakatan Harapan (PH) jika Melayu berpecah, beliau menyifatkan kemasukan orang Melayu ke dalam DAP adalah sesuatu yang positif.

“Kalau ada orang Melayu nak pergi ke DAP sekali pun, mana tahu entah-entah sehingga boleh menyebabkan parti itu bergolak atau mengambil alih kepemimpinan DAP, why not.

“Saya berfikiran positif sebab DAP mendakwanya parti pelbagai kaum dan orang Melayu boleh masuk,” katanya.


Persatuan perubatan tak benarkan doktor mogok

Persatuan Perubatan Malaysia (MMA) mengulangi pendiriannya, tidak membenarkan sebarang tunjuk perasaan dianjurkan membabitkan pertugas kesihatan, terutama pada saat negara sedang memerangi wabak Covid-19.

Presidennya, Datuk Dr Subramaniam Muniandy mengingatkan pengamal perubatan supaya bertenang dan memberi keutamaan terhadap tanggungjawab merawat pesakit.

“Kami telah menjelaskan pendirian kami. MMA tidak membenarkan mogok. Kes baru Covid-19 harian negara (hampir) mencapai 16,000 dan kami telah memberi amaran, ia (kes) mungkin terus meningkat.

“Sistem penjagaan kesihatan sangat tegang dan memerlukan sokongan kakitangan. Rakan sekerja kami di sektor kesihatan awam telah memberitahu masyarakat bahawa sistem penjagaan kesihatan sangat tegang dan memerlukan sokongan kakitangan.

“Sebagai profesional perubatan, rawatan pesakit harus menjadi keutamaan,” katanya mengulas mengenai ‘Hartal Doktor Kontrak’ yang dijadualkan di seluruh negara esok.

Tunjuk perasaan itu antara lain mendesak supaya doktor kontrak diserapkan ke jawatan tetap. Mengikut Kamus Dewan Edisi Keempat, ‘hartal’ yang kedua ialah pemogokan umum sebagai bantahan terhadap sesuatu.

Wakil Hartal Doktor Kontrak, Dr Umar Baraka berkata, sekurang-kurangnya 5,000 doktor kontrak akan mengadakan protes pada Isnin bermula jam 11 pagi dan tidak akan kembali bertugas sepanjang hari .

Menurut laporan, semua doktor kontrak akan bergerak keluar secara beramai-ramai dari pusat kesihatan di bawah seliaan Kementerian Kesihatan di seluruh negara, mengikut kesepakatan yang telah dipersetujui secara bersama.

Kenyataan Hartal Doktor Kontrak menjelaskan pergerakan itu dilakukan berdasarkan tiga keadaan iaitu kategori tidak kritikal yang menuntut doktor kontrak berkumpul dengan mematuhi prosedur operasi standard (SOP) di lobi hospital masing-masing dan bergerak keluar secara besar-besaran melalui pintu utama.

Sebelum keluar, diminta (doktor kontrak) untuk passover perkara penting kepada pegawai perubatan yang masih ada di dalam wad untuk memastikan tiada pesakit yang terjejas rawatam. Digalakkan untuk membawa bersama plakad dan merakam video perarakan untuk dimuat naik ke media sosial.


Kes baharu melonjak 6,806, Selangor terus kritikal

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi mencanak lagi kepada 6,806, berbanding 6,075 kes yang dilaporkan semalam.

Selangor terus menjadi negeri kritikal dengan mencatatkan 2,277 kes baharu, diikuti Kuala Lumpur (655), Johor (615), dan Sarawak (608).

BERITA LANJUT MENYUSUL


Komunis tiada ruang muncul semula di Malaysia, PDRM sentiasa pantau

Pemantauan berterusan oleh Cawangan Khas Polis Diraja Malaysia (PDRM) terhadap kegiatan dan tindak-tanduk pengikut fahaman komunisme dilihat berupaya mengekang kemunculan semula aktiviti berkenaan di dalam negara.

Bekas Ketua Pegawai Turus E1M Cawangan Khas PDRM Datuk Abdullah Abdul Hamid berkata bagaimanapun adalah mustahil untuk menghalang mana-mana individu daripada berpegang dengan ideologi itu.

“Saya yakin tiada kemungkinan untuk perkara itu (kegiatan komunis) terjadi sebab ia dipantau Cawangan Khas PDRM. Itu memang kerja mereka.

“Tetapi mustahak untuk generasi sekarang faham bahawa ideologi tidak boleh dihalang. Sesiapa sahaja boleh membaca bahan berkenaan komunisme, asalkan jangan ‘profess’, ajar, pengaruhi orang lain atau angkat senjata menentang kerajaan,” katanya.

Beliau berkata demikian semasa menjadi panel dalam program Bicara Perwira anjuran Universiti Malaysia Pahang (UMP) dengan kerjasama PDRM bertajuk Pengorbanan Polis Menentang Pengganas Komunis di Maktab PDRM, di Kuala Lumpur, hari ini.

Sementara itu Timbalan Ketua Polis Negara Tan Sri Razarudin Husain semasa berucap di program itu berkata perubahan landskap ekonomi dunia dan juga perkembangan teknologi menuntut PDRM memperkukuhkan jaringan keselamatan negara mengikut situasi semasa.

Menurutnya selain jenayah konvensional, PDRM juga berhadapan dengan cabaran baru jenayah transnasional seperti pengubahan wang haram, jenayah siber, penyeludupan manusia, pencerobohan pendatang asing tanpa izin, dadah dan hidupan liar yang semakin mendapat perhatian masyarakat.

“Pada masa sama, pengalaman mengendalikan ancaman luar jangka membabitkan krisis kesihatan pastinya menjadi pedoman terbaik PDRM untuk kekal relevan dalam memberikan perkhidmatan terbaik selaku agensi penguatkuasa undang-undang tertua di negara ini,” katanya.

Selain Abdullah, turut menjadi panel di program berkenaan adalah Dekan Kanan Kolej Pengurusan dan Kemanusiaan UMP Prof Madya Dr Hassan Ahmad dan peguam Ooi Suan Kim.


Tiga negeri catat kenaikan kes, tiga kluster baharu dikesan hari ini

Hanya tiga sahaja negeri yang mencatatkan kenaikan kes baharu Covid-19 dalam tempoh 24 jam sehingga 12 tengah hari tadi, seiring penurunan keseluruhan kes daripada 5,713 yang direkodkan semalam kepada 4,922 kes hari ini.

Berdasarkan statistik Jabatan Kesihatan Negeri, dalam tempoh 24 jam itu, Perak merekodkan peningkatan daripada 210 kes semalam kepada 258 kes hari ini, menjadikan kumulatif di negeri itu sejak awal tahun lalu kepada 117,176 kes, dengan 113,506 pesakit telah sembuh.

Sehingga semalam Perak merekodkan 2,358 kes aktif dengan 1,779 individu menjalani kuarantin di rumah; 137 ditempatkan di PKRC; 388 dirawat di hospital; dan 54 dimasukkan ke unit rawatan rapi (ICU).

Terengganu pula mencatat 238 jangkitan baharu berbanding 234 kes semalam menjadikan kumulatif kepada 70,490 kes positif, dan 67,214 pesakit telah sembuh.

Sementara Negeri Sembilan merekodkan 227 jangkitan baharu berbanding 188 kes semalam. Keseluruhan kes di negeri itu ialah 103,466 kes positif, dan 100,136 pesakit telah sembuh.

Selangor, walaupun jangkitan baharu turun hari ini kepada 1,075 daripada 1,344 kes semalam, namun menjadi negeri tertinggi merekodkan kes baharu.

Sementara itu, Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi, tiga kluster baharu dilaporkan di seluruh negara.

Katanya angka itu menjadikan keseluruhannya 5,796 kluster dengan 5,441 telah ditamatkan dan 355 kluster lagi masih aktif.

Satu kluster tempat kerja dikesan di Kuala Muda, Kedah melibatkan 54 individu daripada 198 yang disaring, manakala kluster pendidikan tinggi dilaporkan di Titiwangsa, Kuala Lumpur membabitkan sembilan individu daripada 72 saringan.

Satu lagi kluster baharu membabitkan komuniti Muhibbah Sungai Papan di Kota Tinggi, Johor yang melibatkan 17 individu daripada 22 yang disaring, kata Dr Noor Hisham.

Pada masa sama beliau berkata seramai 5,579 pesakit disahkan sembuh hari ini menjadikan kumulatif kes sejak awal tahun lalu kepada 2,401,823 pesakit pulih, berbanding 2,497,265 kumulatif positif.

“Daripada jumlah kes hari ini, 10 adalah kes import yang turut melibatkan tiga bukan warganegara, manakala 4,912 kes tempatan juga membabitkan 222 rakyat asing,” katanya.

Menurutnya 549 pesakit dirawat di ICU dengan 282 pesakit memerlukan alat bantuan pernafasan.

Daripada jumlah kes baharu hari ini juga 80 kes atau 1.6 peratus melibatkan kategori 3, 4 dan 5, manakala selebihnya atau 98.4 peratus adalah pesakit kategori 1 dan 2.


Bila hati sudah hitam, wakaf pun dipersendakan

Baru-baru ini Perdana Menteri, Tan Sri Muhyiddin Yassin telah melancarkan Bulan Wakaf Kebangsaan sempena bulan Ramadan. Kempen ini sebagai galakan untuk umat Islam di negara ini untuk berwakaf terutama dalam bulan suci ini.

Tapi yang menyedihkan ramai orang yang mengaku Islam tapi tanpa segan silu mempersendakan program yang menjadi salah satu tuntutan agama tersebut.

Golongan ini tidak tahu bahawa betapa sistem wakaf ini menjadi salah satu elemen penting dalam pembangunan dan kemajuan ekonomi Islam.

Universiti Al Azhar yang telah beroperasi ratusan tahun itu hidup segar hanya dengan kaedah wakaf. Ia berdiri sendiri tanpa bantuan kerajaan.

Hujung tahun lepas Kementerian Alam Sekitar dan Air (KASA) dengan kerjasama Yayasan Waqaf Malaysia (YWM) telah menandatangani program usahasama wakaf untuk membantu program-program tambahan berkaitan penyediaan kemudahan air untuk rakyat marhain.

Program wakaf seperti ini membuka ruang kepada mereka yang berkemampuan untuk sama-sama berkongsi pahala membantu golongan yang kurang berkemampuan.

Sesetengah manusia yang nama sahaja Islam tetapi tidak nampak keindahan Islam yang menjadikan konsep wakaf sebagai salah satu aktiviti yang sangat digalakkan.

Lalu saya teringat pada bait-bait dalam lagu ‘Kalah Dalam Menang’ nyanyian Samsul Yusof dan Mawi :

Mari sini semua dengar ini cerita
Orang kita kata nak senang kena banyak simpan duit
Tapi Islam kata nak senang kena banyak keluarkan duit
Sedekah, amal jariah, senyumanmu itu juga satu dakwah

Orang kita kata sakit itu bala
Tapi Islam kata sakit itu penghapus dosa
Sabarlah walaupun kau sedang kecewa
Biarkan engkau miskin harta dan kuasa

Barangkali mereka yang mempersendakan wakaf ini adalah jenis orang yang mengaku Islam tetapi sebenarnya hidup menganut sekularisme yang jauh daripada agama.

Apa yang ada dalam kepala mereka hanyalah logik akal semata-mata. Sebab mereka meratibkan ‘rakyat tengah susah, mana rakyat nak cari duit nak wakaf?’.

Saya rasa mereka ini hidup hanya memikirkan ‘apa yang aku dapat?’ Dan bukannya ‘apa yang boleh aku sumbangkan? Itulah perjuangan mereka.

Sesetengah orang hanya memikirkan tentang logik, kerana itu mereka berkata tidak logik untuk suruh rakyat berwakaf di saat rakyat tengah susah. Mereka lupa soal rezeki dan keberkatan kurniaan Allah SWT apabila kita menunaikan tuntutan-Nya.

Seperti bait lagu Kalah Dalam Menang tadi “Orang kita kata nak senang kena banyak simpan duit. Tapi Islam kata nak senang kena banyak keluarkan duit.” Tapi mereka tidak akan faham konsep ini.

Tidak kurang juga yang mempersoalkan mengapa tidak diwajibkan menteri-menteri berwakaf? Mana mereka tahu menteri-menteri tidak berwakaf?

Perlukah menteri-menteri ini menguar-uarkan amal jariah mereka? Takut-takut menteri yang dipersoalkan itu sudah pun berwakaf. Dan takut-takut yang bertanya tu yang tak berwakaf.

Apa pun semoga usaha kerajaan PN ini akan mendapat rahmat daripada Allah SWT dan dipermudahkan dan dilepaskan kita semua daripada kesukaran ini.

Ibnu Janie
WARM


MN Negeri Sembilan bidas langkah tukar nama jalan dengan nama pengasas DAP

Langkah kerajaan Negeri Sembilan menukar nama jalan di Bandar Seremban dengan nama Chen Man Hin dibidas Muafakat Nasional (MN) Sembilan.

MN Negeri Sembilan dalam satu kenyataan mempersoalkan langkah diambil kerajaan negeri yang menukar nama jalan dengan nama seorang pemimpin DAP, malah mempertikai apakah jasa pemimpin DAP tersebut kepada negara.

“MN Negeri Sembilan dengan ini menyatakan bantahan dan rasa kecewa dengan tindakan Kerajaan Negeri Sembilan yang dikawal DAP untuk menamakan Jalan di Bandar Seremban dengan nama Chen Man Hin.

“Apa alasan dan apa jasa mendiang Chen Man Hin untuk dirakamkan namanya atas nama salah satu jalan utama di bandar Seremban. Pengasas DAP itu mungkin berjasa kepada DAP tetapi bukan masyarakat Negeri Sembilan,” kata Pengerusi penajanya, Badrul Hisham Shaharin atau Chegu Bard.

Lebih mengecewakan, Badrul Hisham mendakwa kerajaan negeri cuba mengaburi penukaran jalan sempena pemimpin DAP itu dengan menamakan Jalan Sikamat dengan nama seorang bekas mufti yang sangat berjasa di rantau ini.

“Lebih malang lagi untuk mengaburi dan menghalalkan tindakan kerajaan yang dikawal DAP telah turut menyeret menukar nama Jalan Sikamat kepada nama Almarhum Sheikh Mohd Murtadza Ahmad. Seorang bekas mufti yang sangat berjasa di rantau ini.

“Tindakan ini seolah menyamakan taraf Almarhum Sheikh Mohd Murtadza dengan mendiang Chen Man Hin,” katanya lagi.

Untuk rekod, Badrul Hisham mendakwa jasa pemimpin DAP itu hanya berkisar sebagai pengasas bagi menampung penyokong PAP selepas kejayaan PAP membawa Singapura keluar dari Malaysia.

“Mendiang juga ialah disebalik Deklarasi Setapak 1967 yang menjadi teras DAP dimana tanpa selindung menjadi teras perjuangan Malaysian Malaysia dan perjuangan menghapus bumiputera dengan konsep sama rata mereka.

“Ia sangat bertentangan dengan semangat Malaysia hari ini maka timbul juga persoalan adakah ini cara senjata Malaysia Madani mengiktiraf usaha melenyapkan hak bumiputera,” soalnya lagi.

Badrul Hisham juga mendesak supaya kerajaan negeri agar mencari jalan untuk menyelesaikan isu kebajikan rakyat yang lebih mendesak daripada memikirkan perkara remeh-temeh seperti penukaran nama jalan tersebut.

“Tukar nama jalan ini hanya retorik politik, stunt politik yang tidak perlu buat masa ini. Mesyuarat Exco Kerajaan Negeri Sembilan patut bincang banyak perkara penting khususnya bagaimana mengurangkan tekanan hidup yang sangat mendesak rakyat.

“MN Mendesak kerajaan negeri yang dikawal DAP menarik balik keputusan menamakan nama jalan dengan tokoh yang tidak sepatutnya,” ujarnya lagi.


London mahu kekal pemakaian pelitup muka dalam pengangkutan awam

Pemakaian pelitup muka akan tetap diwajibkan bagi semua penumpang pengangkutan awam di London walaupun kerajaan Britain merancang melonggarkan peraturan keselamatan Covid-19 di seluruh England bermula Isnin depan.

Datuk Bandar London Sadiq Khan berkata beliau belum bersedia untuk meletakkan semula kota itu daripada risiko pandemik dengan menarik balik langkah perlindungan itu.

Sebelum ini pemakaian pelitup muka dijadikan mandatori dalam perkhidmatan komuter Transport for London (TfL), merangkumi bas, trem dan kereta api di bandar.

Mereka yang enggan memakai pelitup muka akan dikenakan denda minimum sebanyak AS$277.

Bagaimanapun, Perdana Menteri Britain Boris Johnson hari ini mengisytiharkan langkah kawalan Covid-19 dimansuhkan minggu depan dengan menggelarnya sebagai ‘gelombang keluar’.

Johnson berkata semua peraturan yang dikuatkuasakan untuk mengawal penularan Covid-19 di England akan berakhir Isnin depan – memakai pelitup muka dan melaksanakan penjarakan sosial hanya akan menjadi ‘keputusan peribadi’ tidak kira sama ada di lobi hospital, stesen bawah tanah atau di pusat hiburan yang penuh dengan pemuda tidak divaksin.

Khan dalam satu kenyataan hari ini berkata beliau telah berulang kali menjelaskan bahawa pilihan paling mudah dan paling selamat adalah bagi kerajaan untuk mengekalkan syarat memakai pelitup muka dalam pengangkutan awam.

“Saya tidak bersedia untuk meletakkan warga London, termasuk pemulihan bandar ini dalam risiko. Inilah sebabnya selepas mempertimbangkan dengan teliti, saya memutuskan untuk meminta TfL mengekalkan syarat bagi penumpang untuk memakai pelitup muka di semua perkhidmatannya,” katanya.

Bagaimanapun, langkah memansuhkan peraturan kawalan Covid-19 itu menimbulkan kebimbangan dalam kalangan saintis yang mengingatkan keputusan yang dibuat itu terlalu cepat dan akan menyebabkan berlaku peningkatan semula kes secara dramatik.

“Dengan memakai pelitup muka, kami memberi jaminan dan keyakinan kepada warga London dan pengunjung untuk memanfaatkan sepenuhnya apa yang ditawarkan di bandar ini, di samping melindungi pekerja sektor pengangkutan awam.

“Selain itu, pemakaian topeng muka juga boleh membuatkan anda tidak dijangkiti virus itu,” kata Khan.

Terdapat 400 orang pegawai penguat kuasa yang akan melakukan rondaan di rangkaian pengangkutan itu untuk memastikan orang ramai mengikuti arahan tersebut.

Khan juga berkata beliau akan ‘menerapkan langkah yang sesuai’ untuk memastikan orang ramai terus memakai pelitup muka ketika menaiki teksi dan kereta sewa bagi pemandu dan penumpang. – Agensi


‘Panas baran’ Najib

Ketika menyelak sehelai demi sehelai akaun Facebook individu berpengaruh yang diikuti sejak lama dulu, Tok Akhi terpegun apabila membaca kiriman bekas Perdana Menteri, Datuk Seri Najib Razak, lewat malam tadi.

Tulisan Najib malam tadi berkisar kepada jangkitan Covid-19 di kalangan murid sekolah di seluruh negara yang sekarang ini agak membimbangkan.

Membandingkan sekolah-sekolah di luar sana dengan Malaysia, beliau mendakwa ia lewat dibuka apabila ‘lockdown’ dilaksanakan. Dan, Najib juga menggesa kerajaan menilai semula risiko Covid-19 bagi sektor pendidikan.

Kita berterima kasih dan menghargai pandangan beliau yang prihatin kepada murid sekolah dan sektor pendidikan. Pastinya, Kementerian Pendidikan juga mengutamakan keselamatan anak cucu kita yang belajar di sekolah selepas dibuka beberapa minggu lalu.

Namun, apa yang menyedihkan ialah tanggapan beliau terhadap dua menteri Kabinet yang disifatkannya sebagai tidak berguna.

“Sila abaikan kenyataan dua orang menteri PN (Perikatan Nasional) tak guna itu yang kata sekolah akan diteruskan serta suruh ibu bapa jangan risau sebab KPM ada cara tangani Kluster Pendidikan,” kata Najib dalam tulisannya.

Sekilas ikan di air kita sudah tahu jantan betina. Demikian, siapa yang beliau maksudkan itu kita fahami 50/50.

Walaupun, tidak disebutkan nama dua menteri yang dikatakan ‘tak guna’ itu, ia menjurus kepada Menteri Pendidikan, Datuk Radzi Jidin daripada parti yang menurunkan Najib daripada kerusi empuk di Perdana Putra – Bersatu.

Dan, seorang lagi yang Tok Akhi rasa dimaksudkannya ialah Menteri Kesihatan, Datuk Seri Adham Baba daripada UMNO yang dilihat lebih cenderung kepada Bersatu, atau mungkin juga Menteri Dalam Negeri, Datuk Seri Hamzah Zainuddin daripada Bersatu.

Tulis Najib lagi:

“Sebab itu, saya mohon kerajaan menilai semula risiko Covid bagi sektor pendidikan. Jika tidak dibuat, mungkin ianya mampu membawa malapetaka yang amat besar. Adakah tiada siapa dalam kerajaan yang sedar dengan kemungkinan ini?”.

Ya! Kita semua khusus ibu bapa sedar mengenai pandemik Covid-19 yang melanda negara sejak Mac tahun lalu. Dan, kita juga melihat kerajaan melaksanakan pelbagai usaha untuk mengekang wabak itu, selain membantu rakyat meneruskan kehidupan.

Kita sedar ramai yang terjejas akibat Covid-19. Bukan negara kita sahaja yang berdepan keadaan tidak menentu terutama dari segi ekonomi akibat pandemik itu.

Rakyat juga sudah sedar mengenai usaha keras kerajaan untuk membantu mereka. Namun, disebabkan segelintir pihak yang tidak puas hati, contohnya seperti Najib – yang mungkin ada udang di sebalik batu – berterusan merosakkan fikiran rakyat, maka kerajaan dianggap gagal.

Apabila Najib menanam dalam fikiran rakyat bahawa dua menteri PN itu tidak berguna maka rakyat pun akan menyalahkan kerajaan. Inilah strategi yang dilakukan. Memindahkan fokus rakyat daripada kesalahan yang dilakukannya, kepada isu lain.

Tapi, Tok Akhi percaya, malah terbukti menerusi kaji selidik dijalankan Merdeka Center, di mana populariti kerajaan PN di bawah pimpinan Tan Sri Muhyiddin Yassin, terutama di kalangan bangsa Melayu dan belia, terus meningkat.

Ini menandakan rakyat memahami dan yakin dengan pentadbiran kerajaan PN yang dianggotai Bersatu, PAS, UMNO, MCA dan MIC, untuk terus memerangi pandemik Covid-19, memulihkan semula ekonomi negara dan menjana pendapatan terbaik untuk rakyat.

Jangan kata Tok Akhi mengampu kerajaan PN kerana Tok Akhi juga pernah menulis menyokong dan membenarkan usaha kerajaan Barisan Nasional (BN) dahulu. Tok Akhi menggunakan akal fikiran melihat masa depan negara supaya menjadi lebih baik, bukan bersikap ‘panas baran’ seperti Najib.

Tok Akhi
Shah Alam.


Usah tunjuk hero, isytihar harta hanya waktu kempen PRU: Hamzah

Setiausaha Agung Perikatan Nasional Datuk Seri Hamzah Zainudin menyifatkan perisytiharan harta dan aset oleh calon yang bertanding pada Pilihan Raya Umum Ke-15 (PRU-15) sekadar untuk menyedapkan waktu kempen sahaja.

Malah, katanya ketika Tan Sri Muhyiddin Yassin menjadi Perdana Menteri sebelum ini semua menteri sudah diminta mengisytiharkan harta masing-masing.

“Buat apa nak isytihar harta jika hanya nak sedapkan waktu berkempen,” katanya ketika diminta mengulas langkah beberapa pemimpin pembangkang yang mengisytiharkan harta masing-masing sempena PRU-15.

Menteri Dalam Negeri kerajaan sementara itu yang juga bertanding mempertahankan kerusinya di Parlimen Larut berkata ketika pelantikan Kabinet terdahulu, beliau bersama jemaah menteri dan timbalan ketika itu sudah pun membuat mengisytiharkan harta masing-masing.

“Masa Tan Sri Muhyiddin Yassin jadi Perdana Menteri dulu, kita sudah isytiharkan semua harta pemegang jawatan.

“Jadi tak payahlah nak tunjuk hero pada kali ini. Kita sudah lakukan dah lama dah, cuma dulu-dulu masa BN (Barisan Nasional) pun dah buat, cuma kita tak umumkan.

“Jika mereka (PH) isytihar harta, bermakna merekalah yang mengikut kita yang telahpun buat perkara itu terlebih dahulu,” katanya pada sidang media selepas lawatan ke Pusat Daerah Mengundi (PDM) di Kampung Sungai Jernih, Kubu Gajah, Selama, di sini, hari ini.

Ditanya adakah beliau mahu mengekalkan jawatan sebagai menteri sekiranya PN menjadi kerajaan pada Pilihan Raya Umum Ke-15 (PRU15) ini, Hamzah menegaskan perkara itu tidak perlu berebut dan akan membahagikan secara adil dan saksama demi kepentingan rakyat serta masa depan negara.


Kes baharu naik lagi, 8 kematian

Jumlah jangkitan baharu Covid-19 di seluruh negara dalam tempoh 24 jam semalam (Khamis, 14 Julai 2022) meningkat lagi berbanding kes yang dilaporkan pada Rabu.

Data laman sesawang CovidNOW Kementerian Kesihatan (KKM) yang dikemas kini tengah malam tadi menunjukkan sebanyak 4,098 jangkitan baharu dilaporkan, berbanding 3,934 pada Rabu.

Daripada jumlah itu, 3,037 kes melibatkan individu yang menerima dos penggalak vaksin Covid-19; 705 kes (penerima dua dos); 328 kes (individu tidak divaksinasi); dan 28 kes (individu belum lengkap divaksinasi).

Jumlah terbaharu itu menjadikan kumulatif positif sejak Januari 2020 hingga semalam meningkat kepada 4,608,768 kes, dengan 4,534,019 pesakit telah sembuh, termasuk 2,071 pesakit yang pulih semalam.

Setakat ini, sebanyak 38,913 kes masih aktif, meningkat berbanding 36,894 kes pada Rabu, dengan 37,495 pesakit masih menjalani kuarantin di rumah (35,547 pada Rabu).

Seramai 26 pesakit pula ditempatkan di PKRC; manakala 1,339 dirawat di hospital (1,268 pada Rabu); dan 53 pesakit dimasukkan ke unit rawatan rapi, termasuk 35 yang memerlukan alat bantuan pernafasan.

Berikut adalah pecahan kes harian mengikut negeri dan kumulatif positif sejak Januari 2020:

Sementara itu, KKM juga memaklumkan lapan pesakit meninggal dunia akibat komplikasi Covid-19 semalam, termasuk dua kes kematian di luar fasiliti kesihatan atau kes ‘brought in death’ (BID).

Ini menjadikan kumulatif kematian sejak Mac 2020 hingga semalam meningkat kepada 35,836 kes, termasuk 7,600 kes BID.

Tiga daripada kes kematian semalam direkodkan di Kedah, dan masing-masing satu di Johor, Perak, Sarawak, Kuala Lumpur dan Putrajaya.


[KEMAS KINI] Kematian paling tinggi, pesakit di ICU 1,009

Angka kematian akibat jangkitan Covid-19 dalam tempoh 24 jam sehingga 12 tengah hari tadi melonjak ke paras tertinggi sebanyak 207 kes, kata Ketua Pengarah Kesihatan Tan Sri Dr Noor Hisham Abdullah.

Dalam kenyataan hari ini beliau berkata angka itu menjadikan kumulatif kematian kepada 8,201 kes sejak pandemik Covid-19 melanda negara awal tahun lalu.

Selangor mencatatkan angka kematian tertinggi sebanyak 57 kes, diikuti Kuala Lumpur (52 kes), Johor (24 kes), Kedah (19 kes), Melaka (18 kes) dan Negeri Sembilan (14 kes).

Pada masa sama beliau berkata sebanyak 9,372 pesakit disahkan sembuh sekali gus menjadikan keseluruhannya 853,913 pesakit telah sembuh.

“Sebanyak 165,840 kes lagi masih aktif. Jumlah dirawat di unit rawatan rapi juga meningkat kepada 1,009 dengan 524 daripadanya memerlukan bantuan alat pernafasan,” katanya.

Terdahulu beliau memaklumkan daripada 14,516 kes baharu dilaporkan hari ini, 3,033 membabitkan bukan warganegara.

Daripada 14,516 kes harian yang dilaporkan pada hari ini, sebanyak:

“Secara keseluruhannya, pada mula didiagnosa: 1.8% kes dilaporkan hari ini berada pada kategori 3-5 (84% tiada sejarah vaksinasi) dan 98.2% kes pada kategori 1 dan 2 (92% tiada sejarah vaksinasi).

“Didapati majoriti besar kes yang baharu didiagnosa Covid-19 iaitu 92% tidak mempunyai sejarah vaksinasi. Oleh itu, segeralah dapatkan vaksinasi agar anda dan keluarga terlindung daripada bahaya jangkitan Covid-19.

Mengenai kadarkebolehjangkitan beliau berkata berdasarkan data terkini pada 25 Julai 2021, nilai RT Malaysia adalah sebanyak 1.15.

Negeri yang mencatatkan nilai RT yang tertinggi adalah Terengganu (nilai RT 1.36) diikuti oleh Kedah (nilai RT 1.26) dan Sabah (nilai RT 1.24). Semua negeri mencatatkan RT melebihi 1.0 kecuali Wilayah Persekutuan Labuan dan Perlis.

Dr Noor Hisham berkata dalam tempoh itu juga 33 kluster baharu direkodkan dengan 21 daripadanya adalah jangkitan di tempat kerja, 10 membabitkan kluster komuniti dan pendidikan (dua).

Enam kluster tempat kerja direkodkan di Johor; Selangor (tiga); masing-masing dua di Sarawak, Pulau Pinang dan Kuala Lumpur; dan masing-masing satu kluster di Perak, Negeri Sembilan, Terengganu, melaka, Pahang dan Kelantan.

Kelantan, Perak, Kedah, Melaka, Pahang, Selangir, dan Kuala Lumpur, turut mencatatkan kluster komuniti, manakala kluster pendidikan direkodkan di Kedah dan Kelantan.


Najis manusia mampu jana tenaga elektrik

Sepasukan penyelidik di Bristol bakal mencipta sel bahan api tenaga bersih baharu yang mampu menukarkan najis manusia kepada tenaga elektrik.

Daily Star melaporkan para penyelidik turut berpendapat tidak mustahil suatu hari nanti, ia dapat digunakan untuk menjana tenaga elektrik di rumah masing-masing.

Projek ‘kuasa buang air kecil’ pertama kali diuji secara terbuka di Festival Glanstonbury dua tahun lepas, apabila para saintis berjaya membuktikan tandas mampu menjana aliran elektrik yang stabil.

Sehingga kini, kajian yang dilakukan membuktikan ia boleh digunakan bagi menghidupkan telefon, mentol lampu dan robot.

Pengarah Bristol Bioenergy Centre, Dr. Loannis Leropoulos memaklumkan aliran air kencing daripada seseorang individu yang membuang air kecil dalam tempoh lima hari semasa festival itu berlangsung membolehkan pihaknya menjana tenaga elektrik 300 watt-sejam.

“Untuk memberikan gambaran, saya boleh menghidupkan satu mentol lampu satu watt selama 300 jam atau 10 mentol selama 30 jam.

“Ciptaan itu berpandukan sel bahan api mikrob, dimana blok seperti beteri itu dipenuhi dengan koloni makhluk hidup kecil yang dikenali sebagai mikrob.

“Mikrob akan memakan bahan organik yang terdiri daripada rumput dan keratan kuku untuk membesar. Mikrob akan memecahkan bahan itu kepada bahagian kimia apabila ia membiak, tenaga elektrik akan dijana serta air sisa bersih yang ditapis boleh digunakan sebagai baja,” jelasnya.

Selain itu, teknologi ini dibangunkan apabila pakar penyelidik dan pasukannya membina robot yang boleh memakan lalat mati.

Apabila ianya membuktikan sisa organik boleh menghidupkan bateri robot, pasukan itu mengubah sumber tenaga tersebut kepada najis manusia. – Agensi


Polis siasat video tular warga asing hina Nabi

Polis Diraja Malaysia (PDRM) mengesahkan menerima laporan berhubung penularan video di aplikasi TikTok mengenai pendirian menyokong perjuangan ahli politik dari India yang membuat penghinaan terhadap Nabi Muhammad SAW.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata rakaman menerusi akaun @gangarammahato280 tersebut memaparkan sekumpulan lelaki dipercayai warga asing berkumpul di hadapan kuil Batu Caves, lapor Bernama.

“Rakaman video berdurasi seminit 18 saat yang mendapat 16,000 tontonan, 52 sukaan dan 302 komen turut dikesan menerusi aplikasi media sosial lain seperti Facebook dan WhatsApp.

“Ia berhubung perjuangan Hindu Samachar serta tindakan ahli politik daripada Parti Bharatiya Janata, Nupur Sharma yang mengeluarkan kenyataan penghinaan tersebut,” katanya dalam kenyataan malam ini.

Beliau berkata siasatan dijalankan di bawah Seksyen 505(B) Kanun Keseksaan kerana mengeluarkan kenyataan yang menyebabkan atau mungkin menyebabkan ketakutan atau kegentaran awam atau golongan awam.

Menurutnya siasatan juga dilakukan mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

PDRM turut menasihatkan orang ramai agar tidak membuat spekulasi yang boleh menjejaskan siasatan dan tidak menyentuh sensitiviti agama serta kaum selain mengingatkan tindakan tegas akan diambil kepada sesiapa yang sengaja berbuat demikian.


Tak wajib imbas MySejahtera

Imbasan kod QR menggunakan aplikasi MySejahtera sebagai prosedur operasi standard (SOP) daftar masuk ke premis tidak lagi diwajibkan berkuat kuasa 1 Mei, umum Menteri Kesihatan Khairy Jamaluddin.

Bagaimanapun, beliau berkata pengurusan premis hendaklah menyemak status risiko individu yang akan memasuki premis untuk memastikan mereka dengan status ‘High Risk’ iaitu kes positif Covid-19 dan yang diberi arahan Perintah Pengawasan dan Pemantauan (HSO) tidak dibenarkan masuk ke premis tersebut.

Dalam sidang media bagi mengumumkan kelonggaran langkah kawalan dan pencegahan Covid-19 selaras dengan Fasa Peralihan Ke Endemik hari ini, Khairy berkata kemasukan individu ke mana-mana premis adalah dibenarkan tanpa mengira status vaksinasi mereka, lapor Bernama.

“Mereka yang positif Covid-19 walaupun mempunyai status vaksinasi lengkap masih tidak dibenarkan masuk ke premis.

“Ini termasuk individu dalam tempoh HSO termasuk pengembara tanpa vaksinasi lengkap yang baru tiba di Malaysia tidak dibenarkan masuk ke premis,” katanya yang turut meminta orang ramai mengaktifkan fungsi MySJ Trace untuk tujuan pengesanan kontak.

Khairy berkata aplikasi MySejahtera masih lagi penting untuk digunakan antara lain bagi tujuan pelaporan keputusan ujian pengesanan Covid-19 dan arahan HSO serta membantu Kementerian Kesihatan (KKM) dalam pencegahan dan kawalan Covid-19.

Beliau berkata fungsi HotspotTracker yang dahulu digunakan untuk menjejak kawasan titik panas kes Covid-19 kini akan diubah sebagai Infectious Disease Tracker untuk melihat kawasan titik panas penyakit lain seperti rabies (penyakit anjing gila), demam campak (measles), penyakit tangan, kaki & mulut (HFMD) dan denggi.

“Kawasan ini akan ditentukan berdasarkan jumlah kes aktif di kawasan lingkungan pengguna untuk setiap penyakit berjangkit,” katanya.

Beliau berkata langkah proaktif itu diambil bagi mengelakkan daripada mengunjungi kawasan berisiko tinggi berlaku penularan penyakit berjangkit terutamanya jika bersama-sama mereka yang berisiko tinggi dan mempunyai komorbiditi.

“Saya juga amat menggalakkan persatuan-persatuan komuniti menggunakan fungsi ini untuk membantu dalam mengawal penularan penyakit berjangkit di kawasan kediaman masing- masing dengan melaksanakan pelbagai aktiviti seperti gotong-royong serta pembersihan kawasan perumahan dan perkampungan,” katanya.


KSN jumpa Cuepacs bincang desakan naik gaji penjawat awam

Ketua Setiausaha Negara Tan Sri Mohd Zuki Ali berkata beliau akan mengadakan perbincangan dengan Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Datuk Adnan Mat pada Isnin ini (1 Ogos).

Katanya perbincangan itu dijangka antara lain akan menyentuh mengenai desakan kongres tersebut yang meminta kerajaan supaya segera menunaikan tuntutan berkaitan gaji penjawat awam, lapor Bernama.

“Saya akan berbincang dengan presiden Cuepacs pada hari Isnin ini untuk melihat, mengkaji dan meneliti permohonan yang dibuat oleh Cuepacs,” katanya ketika ditemui pemberita selepas majlis Sambutan Maal Hijrah Tahun 1444H/2022M Peringkat Negeri Terengganu di Dewan Besar Wisma Darul Iman, di sini hari ini.

Pada majlis tersebut Mohd Zuki yang berasal dari Kampung Bukit Bayas di sini, menerima Anugerah Tokoh Maal Hijrah sempena sambutan tersebut.

Adnan baru-baru ini berkata pihaknya merayu kepada kerajaan supaya segera menunaikan tuntutan berkaitan gaji penjawat awam iaitu pelaksanaan kenaikan gaji minimum penjawat awam RM1,800; menaikkan dua tahap Kenaikan Gaji Tahunan (KGT); dan melaksanakan sistem saraan baharu yang lebih komprehensif, adil serta saksama.

Katanya ia penting bagi meringankan beban penjawat awam terutama kumpulan pelaksana yang semakin terbeban dengan kenaikan harga barang dan kos sara hidup.

Bagaimanapun, Ketua Pengarah Perkhidmatan Awam Datuk Seri Mohd Shafiq Abdullah semalam dilaporkan berkata pihaknya sudah melaksana beberapa penambahbaikan gaji penjawat awam sejak Sistem Saraan Malaysia (SSM) diperkenal pada 2002, membabitkan penetapan gaji permulaan terendah, pelarasan gaji dan penambahbaikan jadual gaji.


Azmin perlu menang PRN Selangor : Zaid Ibrahim

Peguam, Datuk Zaid Ibrahim menyifatkan bekas Menteri besar Selangor, Datuk Seri Mohamed Azmin Ali perlu menang pada Pilihan Raya Negeri (PRN) Selangor kali ini.

Beliau berkata Azmin seorang pemimpin yang boleh mengurus dan mentadbir malah sudah ditunjukkan ketika memerintah Selangor.

“Saya ada satu mesej sahaja, saya harap orang Hulu Kelang akan mengundi Azmin Ali, itu harapan saya.

“Saya nak ingatkan pengundi, pemimpin dalam kalangan orang Melayu ini tak ramai yang bagus, berkebolehan. Yang bercakap sedap itu ramai. Tapi Azmin Ali pada saya seorang yang boleh mengurus dan boleh mentadbir.

“Masa jadi MB Selangor pun banyak kejayaan beliau. Kalau pun Perikatan Nasional (PN)-Bersatu tewas di Selangor, kita memerlukan seseorang macam dia di dalam dewan supaya sedikit sebanyak dapat memperbetulkan kesalahan kerajaan. Jadi sebab itu Azmin Ali ini perlu menang,” katanya dalam satu hantaran video yang dimuat naik di akaun Facebook, semalam.

Azmin yang juga Pengerusi PN Selangor merupakan calon DUN Hulu Kelang yang bakal bertembung dengan calon Pakatan Harapan, bekas ADUN Bukit Antarabangsa, Juwairiya Zulkifli.

Dalam pada itu, Zaid berkata orang Melayu terutama yang tinggal di bandar memerlukan pemimpin yang ‘berhati perut’ Melayu untuk menjadi pembela mereka.

“Orang Melayu di bandar ini (Selangor) perlu dibela pemimpin yang ada hati perut Melayu. Ini mustahak. Kalau kita orang melayu tapi hati perut kita korporat, benda-benda mewah, tokey-tokey besar maka kita tidak boleh membantu orang Melayu.

“Azmin Ali adalah salah seorang pemimpin Melayu yang boleh menolong kita ke arah mencapai matlamat pembangunan Selangor yang seimbang,” katanya.


(KEMAS KINI) Khairuddin umum keluar PAS serta-merta

Ahli Parlimen Kuala Nerus, Datuk Dr Mohd Khairuddin Aman Razali, hari ini mengumumkan pendiriannya keluar daripada PAS, berkuat kuasa serta-merta, dan akan menyerahkan semua elaun Ahli Parlimen kepada parti itu.

Menurutnya tindakannya itu selari Fasal 15(1)(a) Perlembagaan PAS iaitu keberhentian ahli dengan permintaan sendiri dengan ia sudah dimaklumkan kepada Setiausaha Agung PAS, Datuk Seri Takiyuddin Hassan di Parlimen, pada jam 2.30 petang tadi.

Bekas Setiausaha Majlis Syura Ulamak PAS itu bagaimanapun enggan mendedahkan alasan berhubung pendiriannya itu, selain menegaskan beliau akan menjadi Ahli Parlimen Bebas.

“Saya ingin mengucapkan jutaan terima kasih kepada PAS atas peluang menjadi ahli selama 33 tahun, sejak 1989 dan seterusnya menjawat pelbagai jawatan kepemimpinan sejak 1999,” katanya pada sidang media di Parlimen, hari ini..

Khairuddin juga berterima kasih kepada PAS yang memberi peluang kepadanya untuk dicalonkan sebanyak dua kali pada Pilihan Raya Umum (PRU) sehingga menjadi Ahli Parlimen Kuala Nerus sejak 2013.

“Saya akan menyerahkan semua elaun bulanan sebagai Ahli Parlimen pada waktu berbaki sehingga PRU-15 kepada PAS sebagai memenuhi baiah yang dibuat ketika bertanding pilihan raya.

“Saya mendoakan PAS terus maju jaya sebagai sebuah parti yang membawa agenda Islam dan sebagai muslim saya akan terus memperjuangkan dasar PAS iaitu seruan PAS iaitu Allahu Akbar dan tujuan serta usaha PAS sebagaimana termaktub dalam fasa tiga, empat, lima dan enam perlembagaan PAS yang semuanya adalah selaras dengan kehendak Islam.

“Saya juga menyeru semua ahli PAS untuk terus istiqamah dengan perjuangan PAS dan terus memperjuangkan Islam menerusi wadah PAS,” katanya.

Bagaimanapun, Khairuddin enggan menjelaskan sebab beliau keluar daripada PAS.

“Alasan berhenti dari PAS sukar untuk dijawab. Saya sayangkan PAS. Saya kekal menyokong PAS insya-Allah, tapi bukan sebagai ahli organisasi. Dan saya akan terus menegur dan memberi pandangan kepada semua parti politik,” katanya.


Korea Selatan lepasi sejuta kes positif

Korea Selatan hari ini melepasi satu juta kumulatif kes positif Covid-19 sejak pandemik itu bermula, menurut data dikeluarkan Agensi Kawalan dan Pencegahan Penyakit (DCPA) negara itu.

Angka itu diperoleh setelah 38,691 jangkitan baharu dilaporkan hari ini, tatkala varian Omicron Covid-19 terus menular dengan pantas di negara berkenaan.

Data DCPA menunjukkan Korea Selatan mengesahkan kes pertama Covid-19 pada 20 Januari 2020, sebelum menjadi negara pertama di luar China yang memerangi penularannya.

Strategi agresif menjejak, menutup atau ‘lockdown’ terpilih dan mengkuarantin membantu Korea Selatan menumpulkan usaha melawan gelombang awal Covid-19.

Langkah itu mampu mengekalkan kes dan kematian secara keseluruhan pada tahap rendah, tetapi penularan varian Omicron mendorong angka kes kembali ke tahap tertinggi baharu.

Jumlah kematian kekal rendah dengan 15 kematian baharu dilaporkan setakat tengah malam tadi, menurut DCPA.

Kes harian hampir lima kali lebih tinggi daripada dua minggu lalu, apabila varian Omicron mula mendominasi kes positif, tetapi jangkitan serius kekal pada tahap rendah, kata pihak berkuasa.

Pihak berkuasa Korea Selatan pada Jumaat mengumumkan protokol penjarakan fizikal dilanjutkan sekurang-kurangnya dua minggu lagi, termasuk melaksanakan perintah berkurung mulai jam 9 malam untuk perniagaan dan had enam orang untuk perhimpunan persendirian.

Secara keseluruhan, Korea Selatan melaporkan 1,009,688 kes positif Covid-19, dengan 6,873 kematian.

Hampir 86 peratus daripada 52 juta populasi di negara itu telah lengkap divaksinasi dan lebih 54.5 peratus menerima suntikan dos penggalak. – Agensi


Dr Mahathir mula berinteraksi

Tahap kesihatan Tun Dr Mahathir Mohamad semakin baik setelah mula berinteraksi dengan ahli keluarga hari ini, kata anaknya Datin Paduka Marina dalam kenyataan sebentar tadi.

“Tun Dr Mahathir Mohamad masih dirawat di Institut Jantung Negara (IJN) hari ini. Kami sekeluarga telah berinteraksi dengan beliau,” katanya.

Beliau turut mengucapkan terima kasih kepada semua pihak di dalam dan luar negara kerana mendoakan kesihatan Dr Mahathir selain menganjurkan majlis doa selamat dan bacaan Yasin.

“Bagi pihak Tun Dr Siti Hasmah Mohd Ali, kami sekeluarga ingin mengucapkan terima kasih kepada semua pihak di dalam dan luar negara yang telah menganjurkan majlis doa selamat dan bacaan Yasin, dan juga orang ramai dari pelbagai agama yang telah mengirim doa serta ucapan agar Run Dr Mahathir cepat sembuh,” katanya.

Beliau juga berharap orang ramai tidak mempedulikan khabar angin yang disebarkan daripada sumber yang tidak sahih berhubung kesihatan Dr Mahathir.

“Kami juga berharap agar orang ramai tidak mengendahkan khabar angin yang disebar oleh sumber-sumber yang tidak sahih.

“Pihak IJN dan keluarga Tun Dr Mahathir akan mengeluarkan kenyataan dari semasa ke semasa,” katanya.

Ini kali kedua Dr Mahathir dimasukkan ke IJN dalam bulan ini selepas 7 Januari lalu apabila beliau menjalani prosedur perubatan elektif dan dibenar keluar enam hari kemudian.

Pada 16 Disember lalu, beliau turut dimasukkan ke pusat sama untuk pemeriksaan perubatan menyeluruh dan pemantauan lanjut sebelum dibenarkan keluar pada 23 Disember.